POPOVIĆ NAJAVIO: U prvoj fazi četiri miliona vakcina iz "Torlaka" | Novosti.rs\nOn je rekao je da je supstanca za vakcinu stigla na Aerodrom Šeremetjovo i danas popodne će se transportovati u Beograd u specijanim kontejnerima na temperaturi od plus dva do plus osam stepeni.\n- Kada stigne u Beograd ide u "Torlak", gde je sve spremno za proizvodnju vakcine koja će početi sutra u popodnevnim satima - naveo je Popović za RTS.\nPrema njegovim rečima, za prvi period od četiri do šest meseci će se proizvesti četiri miliona vakcina "Sputnjik V".\nNaglasio je da je proizvodnja druge doze vakcine jako komplikovana za proizvodnju.\n- Vakcina "Sputnjik V" je postigla izvanredan rezultat pokazuju istraživanja. Efikasnos je došla do 97,6 procenata - ističe Popović.\nOčekuje se da bi prva vakcina iz "Torlaka", mogla da dođe do punkta za vakcinaciju za 10 dana.\nRuski nacionalni institut za epidemiologiju i mikrobiologiju "Gamaleja" potvrdio je 19. maja kvalitet vakcine proizvedene na "Torlaku" i odobrio da se u budućnosti u ovom srpskom institutu proizvodi vakcina "Sputnjik V".


Elektronsko bankarstvo i ERP sistem | IMEL d.o.o. Lukavac\nU današnje vrijeme sve kompanije nastoje da automatiziraju i digitaliziraju svoje poslovne procese i na taj način brže i kvalitetnije obavljaju radne zadatke.\nVeliki broj kompanija je svoje poslovanje već značajno optimizirao uvođenjem elektronskog bankarstva koji je uvezan sa ERP sistemom koji kompanija koristi.\nKoje su najveće prednosti automatizacije između elektronske banke i ERP sistema?\nZaposlenici u finansijama i računovodstvu preduzeća svakodnevno obave niz dnevnih operacija vezanih za bankarsko poslovanje, npr. unošenje Izvoda svaki dan, što možda ne oduzima previše vremena ukoliko kompanija koristi samo jednu banku za svoje poslovanje i pri tome nema previše transakcija na dnevnoj bazi ali kompanija koja posluje sa 5-6 banaka samo na obradu dnevnih izvoda troši cca 2 sata dnevno.\nNe osvrćući se na uštede vremena, ako razmislimo o greškama koje nastaju usljed ljudskog faktora, koliko često se kompanije brinu zbog nekih grešaka?\nAmerička studija je pokazala da se greške u bankarskom poslovanju (nepravilni transferi, pogrešno prepisivanje podataka) u kompanijama pojavljuju u prosjeku pet puta na 100 slučajeva. Broj grešaka se svakako, sa većim brojem transakcija, a prilikom prepisivanja u računarske sisteme povećava.\nSve dok su posljedice ovakvih grešaka male i moguće ih je brzo ukloniti, niko nije opterećen ovim pitanjem. Ali, cijena jedne greške može naglo porasti.\nNajveća prednost automatizacije između elektronske banke i ERP sistema jeste u optimizaciji poslovanja, efikasnosti rada, uštedi vremena, smanjenju grešaka, ažurnosti podataka – kako u elektronskoj banci tako i u ERP-u.\nStandardni proces elektronskog bankarstva kroz koji kompanije, preciznije, u najvećoj mjeri zaposleni u finansijama i računovodstvu prolaze sastoji se od cca 9 koraka, a sve to može biti automatizovano u samo 2 koraka – što omogućava znatnu uštedu u vremenu i ažurnosti poslovanja.\nJednostavno možete upravljati velikim brojem transakcija, faktura, preuzimati svakodnevne transakcije iz elektronske banke direktno u ERP sistem preduzeća i smanjiti broj grešaka.\nOpcija Banke u ImelBIS ERP sistemu?\nAplikacija za obradu prometa banaka u ImelBIS informacionom sistemu služi u svrhu evidentiranja prometa novčanih sredstava putem žiro-računa banaka. ImelBIS omogućava automatski import elektronskog izvoda koji je prethodno pripremljen korištenjem programa instaliranog od strane banke ili korištenjem web aplikacije banke. Nakon što je elektronsko bankarstvo uspostavljeno u Vašoj organizaciji moguće je slanje obavještenja putem e-maila, za izvršene uplate ili pristigle naplate.\nPored evidentiranja prometa, ova aplikacija omogućava i pregled svakog izvoda sa orginalnim podacima onako kako je unešen, tako da nije potrebno u slučaju potrebe pregleda nekog od izvoda, tražiti i pregledati isti po registratorima u kojima se odlažu izvodi. Pored toga, u okviru ove aplikacije razvijene se šeme kontiranja, tako da nakon definisanja šema od strane osobe koja upravlja računovodstvenim sistemom organizacije, izvode mogu obrađivati i osobe koje ne poznaju osnove knjigovodstva.\nObzirom da je ova aplikacija sastavni dio integralnog informacionog sistema ImelBis, tako obrađeni izvodi se kontiranjem šalju u glavnu knjigu. U svakom momentu moguće je izvršiti kontrolu obrađenih izvoda i stanja na kontu te banke u finansijskom knjigovodstvu.\nObrada platnog prometa banaka kroz ImelBIS softver omogućava:\n-Evidentiranje izvoda odabrane banke iz tabele banaka;\n-Pregledi vezani za platni promet banaka;\n-Uvid u dokument izvoda evidentiranog u sistem za upravljanje dokumentima ImelDMS.\n-Naknadno evidentiranje pojedinačnih uplata fizičkih lica za zbirno evidentiranu uplatu grupe fizičkih lica. Opcija se najčešće koristi kod uplate javnih prihoda od strane fizičkih lica;\n-Priprema naloga za plaćanje u okviru sistema elektronskog plaćanja itd.\nNalozi za plaćanje u sistemu elektronskog plaćanja?\nNalozi za plaćanje su virmani kojima kompanija namjerava izmiriti svoje obaveze. Oni se mogu kreirati ručno ili jednostavnije elektronski putem Knjige obaveza, evidentirati i importovati u elektronsko bankarstvo.\nŠta kada su u pitanju virmani za plate?\nKoliko vremena zaposleni u finansijama i računovodstvu odvoje za ručno kreiranje naloga za plate i njihovo provođenje kroz elektronsko bankarstvo? Desetne virmana i rutinske operacije savršeno su podložne greškama nastalim usljed ljudskog faktora. Kompanije mogu ubrzati rad koristeći savremene tehnike elektronskog bankarstva.\nElektronsko kreiranje naloga u ImelBIS sistemu te njihovo importovanje (pojedinačno ili zbirno) u elektronsko bankarstvo, sprečava nastajanje grešaka i štedi vrijeme koje zaposleni u finansijama i računovodstvu mogu korisnije upotrijebiti.\nOrganizacije koje su uspostavile visok nivo kontrolinga u okviru knjiga obaveze, koriste Knjigu obaveza i Plan plaćanja kao glavni alat za izbjegavanje rutinskih operacija vioko podložnih greškama.\nNakon kreiranog i odobrenog Plana plaćanja dospjelih obaveza ImelBIS omogućava automatsko kreiranje pojedinačnih ili zbirnih naloga za plaćanje, gdje se kreira automatski elektronski virman kao što je prikazano na slici ispod.\nOva opcija omogućava kreiranje više paketa sa elektronskim virmanima, za više različitih banaka, uz samo par klikova. A nakon izvršenih paćanja, moguć je import Izvoda iz elektronskog bankarstva direktno u ERP sistem, te direktno zatvaranje računa kupaca i dobavljača kroz opciju Banke.\nPreduslovi i benefiti od korištenje elektronskog bankarstva kroz ImelBIS\nKorištenje elektronskog bankarstva ne zahtjeva nikakve posebne uvjete izuzev zaštite, odnosno sigurnosti cjelokupnog sistema.\nBenefiti elektronskog bankarstva kroz ImelBIS sistem ogledaju se u sledećem:\n• Automatski import izvoda\n• Brža obrada domaćih i deviznih izvoda\n• Mogućnost automatskog zatvaranja računa uplatama sa izvoda\n• Praćenje uplata i planiranje naplate\n• Uvid i pregled dnevnog prometa po računima\n• Jednostavnija dodatna obrada elektronskih izvoda\n• Pregled elektronskih izvoda u sistemu na dan\n• Automatski prenos u finansijsko knjigovodstvo prema prethodno definisanim šemama knjiženja.\nShematski prikaz koleracije knjige obaveza i elektronskog bankarstva ImelBIS ERP-a:\nZa koje banke je uspostavljeno elektronsko bankarstvo?\nDo sada je u ImelBIS informacionom sistemu implementirano elektronsko bankarstvo za sledeće banke:\nUniCreditBank, NLB Banka, ProCreditBank, Intesa Sanpaolo Banka, Raiffeisen Bank, Bosna Bank International, Sberbank, Sparkasse Bank, IK Bank i Union Bank.\nUkoliko se određena inozemna ili domaća banka ne nalazi na popisu, moguće je izvršiti prilagodbu sistema stukturi zahtjevane banke.


Počinje gradnja najveće fabrike litijuma u Evropi, investicija vredna 700 miliona evra - 14.12.2021, Sputnik Srbija\nPočinje gradnja najveće fabrike litijuma u Evropi, investicija vredna 700 miliona evra\nKompanija „Nortvolt“ će, kao odgovor na povećanu potražnju za litijum-jonskim baterijama za električna vozila, izgraditi fabriku za obradu litijuma s... 14.12.2021, Sputnik Srbija\n„Nortvolt“, čiji je većinski vlasnik „Folksvagen“, je saopštio da će zajednička fabrika – „Aurora“, koja će biti izgrađena u Portugalu, biti najveća evropska fabrika i da će početi s komercijalnim operacijama 2026. godine.Prema proceni, biće otvoreno 1.500 novih radnih mesta. Još uvek se čeka na finalnu odluku o tačnoj visini investicije kao i o preciznoj lokaciji na kojoj će ona biti izgrađena.„Zajedničko preduzeće trenutno sprovodi tehničke i ekonomske studije i razmatra nekoliko mogućih lokacija“, navodi „Nortvolt“ u saopštenju, preneo je Rojters.Fabrika će moći da isporuči dovoljno litijum-hidroksida za proizvodnju 50 gigavat sati godišnje, a „Nortvolt“ će koristiti do 50 odsto kapaciteta fabrike za proizvodnju baterija.Dok je u Kini i dalje koncentrisano oko 80 odsto globalne proizvodnje litijum-jonskih baterija, „Nortvolt“ ima za cilj da preuzme velike azijske igrače kao što su CATL (300750.SZ) i LG Chem (051910.KS).Preko polovine svetskog litijuma se koristi za pravljenje punjivih baterija, koje se koriste i u mobilnim telefonima i laptopovima.\nKompanija „Nortvolt“ će, kao odgovor na povećanu potražnju za litijum-jonskim baterijama za električna vozila, izgraditi fabriku za obradu litijuma s portugalskom kompanijom „Galp Energija“. Investicija će iznositi oko 700 miliona evra (789,6 miliona dolara).\n„Nortvolt“, čiji je većinski vlasnik „Folksvagen“, je saopštio da će zajednička fabrika – „Aurora“, koja će biti izgrađena u Portugalu, biti najveća evropska fabrika i da će početi s komercijalnim operacijama 2026. godine.\nPrema proceni, biće otvoreno 1.500 novih radnih mesta. Još uvek se čeka na finalnu odluku o tačnoj visini investicije kao i o preciznoj lokaciji na kojoj će ona biti izgrađena.\n„Zajedničko preduzeće trenutno sprovodi tehničke i ekonomske studije i razmatra nekoliko mogućih lokacija“, navodi „Nortvolt“ u saopštenju, preneo je Rojters.\nFabrika će moći da isporuči dovoljno litijum-hidroksida za proizvodnju 50 gigavat sati godišnje, a „Nortvolt“ će koristiti do 50 odsto kapaciteta fabrike za proizvodnju baterija.\nDok je u Kini i dalje koncentrisano oko 80 odsto globalne proizvodnje litijum-jonskih baterija, „Nortvolt“ ima za cilj da preuzme velike azijske igrače kao što su CATL (300750.SZ) i LG Chem (051910.KS).\nPreko polovine svetskog litijuma se koristi za pravljenje punjivih baterija, koje se koriste i u mobilnim telefonima i laptopovima.\nSud u Valjevu obustavio istraživanje litijuma, kanadska kompanija mora da zaustavi radove\n6 Decembar 2021, 15:41\n28 Novembar 2021, 10:37


SRBIJA ŽELI DA ZNA DA LI ĆE BITI PROŠIRENJA EU\nŠef srpske diplomatije Ivica Dačić izjavio je da Srbija želi jasan odgovor od EU da li će biti proširenja na Zapadni Balkan ili neće. Dačić je posle razgovora s ministrom spoljnih poslova Italije Luiđijem Di Majom u Beogradu rekao da je evropska budućnost Zapadnog Balkana važna za rešavanje bilateralnih pitanja u regionu.\n11.02.2020 · PROŠIRENJE / EU\nFundamentalni problem kada govorimo o politici proširenja je da više nema konsenzusa po tom pitanju u EU i to čak ni oko nekih osnovnih metodoloških pitanja, smatra izvršna direktorka Evropskog fonda za Balkan (EFB) Aleksandra Tomanić.\n17.01.2020 · PROŠIRENJE / EU\nIzvestilac Evropskog parlamenta za Srbiju Vladimir Bilčik i predsednica odbora EP za stabilizaciju i pridruživanje Srbije EU Tanja Fajon izrazili su 13. decembra posvećenost proširenju EU na Zapadni Balkan, uz ocenu da je potrebno još poraditi na tome da bismo videli zemlje regiona kao funkcionalne parlamentarne demokratije koje se priključuju EU.\n13.12.2019 · PROŠIRENJE / EU\nHRVATSKA / GRLIĆ RADMAN: PROŠIRENJE ĆE BITI VELIKI IZAZOV HRVATSKOG PREDSEDAVANJA EU\nMinistar spoljnih poslova Hrvatske Gordan Grlić Radman rekao je da će pitanje proširenja biti veliki izazov hrvatskog predsedavanja EU u prvoj polovini 2020. i istakao da će jedan od ciljeva predsedavanja biti da samit EU-Zapadni Balkan u maju donese konkretne zaključke.\n11.12.2019 · PROŠIRENJE / EU\n25.11.2019 · PROŠIRENJE / EU\nTEMA / EVROPSKA SAMICA ZA FRANCUSKOG PREDSJEDNIKA / PIŠE: ZEKERIJAH SMAJIĆ\n25.10.2019 · BRISEL_EVROPSKA_UNIJA_EMMANUEL_MACRON_FRANCUSKA_PROŠIRENJE_EU_SJEVERNA_MAKEDONIJA_ALBANIJA_ZAPADNI_BALKAN_EVROPSKE_INTEGRACIJE_EVROPSKI_PARLAMENT_ZEKERIJAH_SMAJIĆ\n10.09.2019 · PROŠIRENJE /


Koliko je važan marketing kad vodite agenciju za prodaju nekretnina? - Lift oglasi\n20/10/2021 /0 Comments/in Oglašavanje - Reklamiranje /by admin\nTržište nekretnina poslednjih godina ima upečatljivu dinamiku koju odlikuju konstantne promene. Ponuda stanova, kuća i poslovnog prostora za izdavanje i prodaju je ogromna. Gradnja novih objekata je kontinuirana i u punom zamahu, a nekretnine koje se podižu ispunjavaju visoke standarde kvaliteta i potrebe modernog čoveka. Sa sve većom ponudom raste i potražnja za stambenim i poslovnim prostorom, što u velikoj meri utiče na cene stanova.\nDa se tržište nekretnina neprekidno i intenzivno razvija potvrđuje i sve veći broj agencija za nekretnine i web sajtova koji se bave prometom nepokretnosti. Zbog toga je dobra marketing strategija od ključnog značaja za uspeh svakog poslovanja koje ima veze sa nekretninama i želi da ostvari dobru poziciju u odnosu na konkurenciju. Kada je u pitanju oglašavanje nekretnina, bilo da je reč o prodaji ili izdavanju stambenog i poslovnog prostora, treba pronaći idealnu kombinaciju digitalnog i tradicionalnog marketinga koja će osigurati jedinstvenu i uspešnu promociju agencije za nekretnine.\nKoje metode online i offline oglašavanja treba upotrebiti kada se prezentuje ponuda nekretnina? Koje strategije daju najbrže i najefikasnije rezultate kada je u pitanju prodaja stanova? Kako napraviti reklamnu kampanju koja će vas izdvojiti na tržištu i istaknuti u prvi plan?\nOnline oglašavanje nekretnina – zanimljiv put do vrhunskog oglasa\nVođenjem efikasne marketinške kampanje agencije za nekretnine mogu napraviti korak bliže većem prometu i istaknutom položaju u odnosu na konkurenciju. Zapravo, moderno doba u kom se čovek oslanja na tehnologije i digitalni svet zahteva od svakog poslovanja da ima profesionalan web sajt i to važi i za prodaju, odnosno izdavanje nepokretnosti. SEO friendly stranica, promocija nekretnina na društvenim mrežama, ali i plaćeno oglašavanje na Guglu samo su neke od strategija koje mogu biti od pomoći.\nZašto vam treba web sajt sa celokupnom ponudom?\nSvi koji se ozbiljno bave prometom nekretnina trebalo bi da imaju svoju internet platformu na kojoj mogu da predstave kompletnu ponudu stanova. Poželjno je i praktično da sajt bude brz, pregledan, lak za navigaciju i da nudi korisnicima nekoliko ključnih i relevantnih filtera koji pojednostavljuju pretragu. Primera radi, ako ljude zanimaju isključivo stanovi koji se nalaze na području Beograda, veoma je važno da im se omogući filtrirana pretraga. Odnosno, da na sajtu postoji mogućnost da izaberu tip nekretnine (stanove, kuće ili poslovni prostor), lokaciju (konkretnu beogradsku opštinu), kvadraturu tj. veličinu stana (garsonjera, jednosoban, dvosoban itd.).\nZa vrhunsko korisničko iskustvo potrebno je da oglasi na sajtu sadrže kvalitetne fotografije, kao i video snimke dobre rezolucije. Takođe, treba obezbediti olakšanu komunikaciju između klijenata i agenata, treba da postoji stranica za kontakt, direktna veza do fejsbuk ili instragam stranice i slično.\nVažno je da se pronađe zanimljiv koncept promocije, iz kog potencijalni klijenti mogu imati koristi, da postoji npr. stranica sa odgovorima na najčešća pitanja posetilaca ili poseban dodatak za komentare i ocene. Što više vremena se uloži u unapređenje platforme veće su šanse da se korisnici vrate ili da ostave dobru recenziju.\nDa li vredi investirati u SEO?\nKreiranje dobrog sajta se ovde ne završava. Naprotiv, čak i ako imate odličan sajt na kome je moguće lako pronaći željenu nekretninu, ako se ne nalazi na prvoj strani u rezultatima pretrage – neće ispunjavati svrhu. Da bi privukli što veći broj posetilaca i povećali organski saobraćaj na web lokaciji, vlasnici sajtova i agencija za nekretnine treba da investiraju u SEO.\nUkoliko se poveri ekspertima, optimizacija sajta za pretraživače može da donese dugoročne rezultate i poziciju u vrhu Gugl pretraživača. Kada ljudi pretražuju na internetu ključne fraze za ovu nišu, primera radi, „prodaja nekretnina Beograd“, „prodaja stanova na Novom Beogradu“ ili pak „garsonjere za iznajmljivanje u Novom Sadu“ – velike su šanse da će kliknuti baš na vaš web sajt, ako bude među prvim ponuđenim predlozima. Poenta je upravo u tome da se strateškim planiranjem obezbedi porast organskih poseta i tako ostvari veća stopa konverzije, a time i efikasnija prodaja tj. zakup nekretnina.\nUložite u oglase na Guglu i društvenim mrežama\nPored konstantnog rada na optimizaciji sajta potrebno je izdvojiti i deo sredstava za plaćene oglase. Bilo da je reč o Gugl oglasima, video reklamama na You tube-u ili društvenim mrežama, online oglašavanje je jedan od efikasnih i povoljnih načina da doprete do ciljne grupe.\nNe treba zaboraviti da je ovaj vid marketinga koristan i zbog toga što nudi mogućnost targeretiranja klijenata, pa je stoga i te kako relevantan. Oglasi za prodaju stanova u Beogradu će se prikazivati na Fejsbuku ili Instagramu onim ljudima koji su pre toga pretraživali upravo stanove koji su oglašeni na prodaju u glavnom gradu Srbije.\nZnačajan iskorak u odnosu na konkurenciju može se napraviti razvojem profesionalne mobilne aplikacije. Reklamiranje nekretnina postaje i te kako lakše kada potencijalni klijenti mogu bilo kad i bilo gde da pregledaju ponudu stanova na svom telefonu. Neke od povoljnosti koje mobilna aplikacija može da ponudi jesu mogućnost rezervacije stambenog prostora, promocija novih i aktuelnih ponuda putem posebnih obaveštenja i jednostavna komunikacija sa vlasnikom ili agencijom koja stoji iza oglasa predstavljenog u aplikaciji.\nKorisne metode tradicionalnog marketinga u promociji agencije za nekretnine\nKada je u pitanju promocija nekretnina van interneta, veoma je važno ostaviti snažan prvi utisak – kao što je uostalom cilj i svih strategija digitalnog marketinga. Premda živimo u eri tehnologije, postoji i dalje veliki broj potencijalnih klijenata koji radije biraju da informacije o nekretnini koja ih zanima dobiju uživo ili putem „opipljivog materijala“ (brošure, flajeri i slično).\nUkoliko klijent pored ogromne ponude stanova u Beogradu (ili bilo kom drugom gradu) na jednom mestu može da dobije i korisne podatke o najpovoljnijim stambenim kreditima ili prodajnim akcijama nameštaja, imaće više poverenja u agenciju koju angažuje. Zbog toga je jedan od glavnih zadataka svakog agenta za promet nekretnina da pripremi kvalitetne štampane promo materijale i uloži vreme u umrežavanje.\nUz ostvaren kontakt sa profesionalcima iz svih delatnosti koje su u vezi sa nekretninama, agenti mogu na najbolji način da prezentuju i promovišu ponudu stanova i kuća. Ovo se uglavnom odnosi na aktivno povezivanje sa dizajnerima enterijera, raznim trgovcima i organizatorima proslava, ali i na poslovnu saradnju sa bankarskim savetnicima i finansijskim stručnjacima za kredite.\nUložite u štampu vizit kartica, flajera i brošura\nPrezentaciju treba dopuniti adekvatnim reklamnim materijalima – vizit karte su korisne kada želite da vas upamte, leci ili flajeri su praktični jer daju konkretne informacije i mogu da privuku pažnju zainteresovanih klijenata. Brošure obuhvataju širu aktuelnu ponudu nekretnina i poželjno je da, kao i flajeri, imaju kvalitetne fotografije i atraktivne opise.\nDobar utisak na potencijalne, ali i stare klijente agencije mogu da ostave i oslanjajući se na benefite koji dolaze upotrebom direktne pošte. Slanje promo materijala uz pozdravno pismo ili čestitku povodom rođendana klijenta i novogodišnjih praznika, na primer, sjajan je način da se predstave raspoložive nekretnine u datom trenutku.\nJoš jedna od korisnih tradicionalnih metoda marketinga koju ne treba isključiti kada je u pitanju promet stanova i kuća jeste oglašavanje u nedeljnim ili mesečnim časopisima i dnevnoj štampi. Još bolji izbor su magazini koji se tematski bave uređenjem doma, dizajnom i uopšte nekretninama.\nNa kraju, lako je doći do zaključka da je marketing strategija i te kako važna za prodaju nekretnina, jer je upravo privlači potencijalne klijente i pruža mogućnost da dođete to krajnjeg željenog rezultata – kupovina, odnosno prodaja stana ili kuće.\nPored zaključivanja kupoprodajnih ugovora, dobar marketing obećava i značajnu podršku u izgradnji i razvoju brenda. Kada klijenti prepoznaju kredibilitet i pouzdanost agencije, veća je verovatnoća da će njoj poveriti važan zadatak kao što je pronalaženje idealne nekretnine.\nhttps://liftoglasi.rs/wp-content/uploads/2021/10/agent-nekretnine-planer.jpg 800 1000 admin https://liftoglasi.rs/wp-content/uploads/2015/12/lift-oglasi-logo.png admin2021-10-20 16:26:082021-10-20 16:26:08Koliko je važan marketing kad vodite agenciju za prodaju nekretnina?


Časopis Industrija :: Digitalna transformacija nadzora nad poslovanjem javnih preduzeća omogućiće veću kontrolu\nFotografija od: Ministarstvo privrede Republike Srbije\nDigitalna transformacija nadzora nad poslovanjem javnih preduzeća kroz uvođenje novog IT sistema, omogućiće veću kontrolu Ministarstva privrede nad javnim preduzećima i lakše upravljanje fiskalnim rizikom koji proizilazi iz njihovog rada, rečeno je na sastanku ministarke privrede Anđelke Atanasković i nj.e. Ursa Šmida, ambasadora Švajcarske u Republici Srbiji.\nOvo je jedna od novina u okviru druge faze Projekta reforme lokalnih finansija (RELOF) koji se sprovodi uz podršku Švajcarskog sekretarijata za ekonomske poslove. Naime, u okviru komponente „Unapređenje nadzora nad fiskalnim rizicima jedinica lokalne samouprave“ Projekat RELOF 2, u saradnji sa lokalnim samoupravama i Ministarstvom privrede, intenzivno se radi na procesu digitalne transformacije nadzora nad poslovanjem javnih preduzeća kroz uvođenje novog IT sistema.\nInformacioni sistem omogućiće elektronsku komunikaciju između osnivača i javnih preduzeća, između jedinica lokalne samouprave i Ministarstva privrede, kao i elektronsko podnošenje izveštaja i izradu odgovarajućih analiza kako bi uspešno upravljali fiskalnim rizikom koji proizilazi iz njihovog rada.\nPored ove teme, sagovornici su razgovarali o unapređenju ekonomske saradnje dveju zemalja.\nAtanasković je istakla da na teritoriji naše zemlje ima 574 aktivnih privrednih subjekata čiji su većinski vlasnici državljani Švajcarske.\n„Ekonomski odnosi Srbije i Švajcarske mogu se oceniti kao tradicionalno dobri i raznovrsni, budući da obuhvataju sve aspekte privredne saradnje, ali postoji prostora za njihovo unapređenje“, rekla je ona.\nAtanasković se osvrnula i na trenutnu epidemiološku situaciju u našoj zemlji, ističući značaj imunizacije stanovništva za rast i razvoj privrede.\n„Zahvaljujući zalaganju predsednika Aleksandra Vučića, Srbija danas ima na raspolaganju četiri vrste vakcina, što će sačuvati i živote građana ali i našu privredu“, podvukla je ona.\nAmbasador Šmid se saglasio da su trgovinski odnosi Srbije i Švajcarske dobri, ali da imaju dosta potencijala za unapređenje. Prema njegovim rečima, dinamika investicija je dobra, a saradnja u velikom broju oblasti na visokom nivou.


Postscriptum: Kako EU može odgovoriti Trampu?\nNjihove sporadične nesuglasice postaju sve dramatičnije nakon izbora Donalda Trampa za predsednika SAD, koji je proklamovao politiku "Amerika na prvom mestu".\nLista sporova je sve duža - od povlačenja SAD iz Pariskog sporazuma o klimatskim promenama, zatim primedbi Vašingtona da evropski partneri u NATO uglavnom ne izdvajaju dogovorenih dva odsto društvenog proizvoda za odbranu, namere Trampove administracije da uvede carine na uvoz čelika i aluminijuma sa starog kontinenta do premeštanja američke ambasade iz Tel Aviva u Jerusalim i odluke Bele kuće da se povuče iz međunarodnog nuklearnog sporazuma sa Iranom.\nRazdor je poprimio takve razmere da je poslovično smireni predsednik Evropskog saveta Donald Tusk izjavio prošle sedmice da je Tramp "oslobodio Evropu svih iluzija" nakon trgovinskog spora i povlačenja SAD iz nuklearnog sporazuma sa Iranom.\nStoga je Tusk istakao da EU mora da bude ujedinjena kako bi se suočila sa novim fenomenom - "hirovitim samopouzdanjem američke administracije", isto kao i sa usponom Kine i agresijom Rusije.\n"Posmatrajući poslednje odluke predsednika Trampa, neko bi čak mogao da pomisli da vam sa takvim prijateljem ne trebaju neprijatelji. Iskreno govoreći, Evropa bi trebalo da bude zahvalna predsedniku Trampu jer se, zahvaljujući njemu, oslobodila svih iluzija", rekao je Tusk.\nOn je dodao da je Tramp pomogao Evropljanima da shvate da, "ako vam treba ruka koja pomaže, naći ćete je na kraju vaše ruke".\nReklo bi se da se Tramp nije previše uzbudio zbog izjave predsednika Evropskog saveta koja nije bila tako žestoka ni prema tradicionalnom rivalu Rusiji. Američki predsednik je ponovio svoje ocene da se EU "užasno" ponašala u trgovinskom odnosu sa SAD.\n"Izgubili smo 151 milijardu dolara u razmeni s Evropskom unijom prošle godine. Tako da mogu da me nazivaju svakakvim imenima, a da sam na njihovim mestu i ja bih sebe nazivao takvim imenima, jer se to više neće dešavati", kazao je Tramp.\nPovlačenje zvaničnog Vašingtona iz nuklearnog sporazuma sa Iranom je veliki udar za EU, pre svega za Francusku, Nemačku i Veliku Britaniju koje su bile njegovi inicijatori, a kome su se priključili Rusija, Kina i SAD. Dogovor iz 2015. - takozvani Zajednički sveobuhvatni plan akcije (JCPOA) - kojim je predviđeno ograničenje nuklearnih aktivnosti Irana u zamenu za popuštanje međunarodnih sankcija, bio je kulminacija decenijskih mukotrpnih pregovora.\nZbog toga evropski partneri pokušavaju po svaku cenu da sačuvaju pomenuti ugovor kako bi ubedili Iran da ga i dalje poštuje, a da zauzvrat dobija benefite po osnovu njega, uključujući i trgovinu i investicije. Međutim, problem je što su SAD najavile ponovo uspostavljanje sankcija koje su nakon potpisivanja sporazuma 2015. ukinute - ne samo iranskim firmama i organizacijama već i svim ostalim kojima posluju sa Teheranom, uključujući i evropske koje bi bile mnogo teže pogođene nego američke. Naime, sa izuzetkom Boinga i još nekoliko manjih operacija, kompanije iz SAD uglavnom nemaju značajnije poslovne aktivnosti u Iranu, koje su od ranije obustavljene.\nAmerički ambasador u Berlinu je nediplomatski otvoreno upozorio nemačke kompanije da "odmah" obustave poslovanje u Iranu.\nOdbacujući ove pretnje, nemački ministar privrede Peter Altmajer (Altmaier) je izjavio da je njegova vlada "spremna da razgovara sa svim firmama koje su u pitanju kako bi se minimalizovale negativne posledice" povlačenja SAD iz sporazuma.\nIstovremeno, francuski ministar finansija Bruno Le Mer (Maire) je istakao da "globalni doseg američkih sankcija čini Vašington ekonomskim policajcem planete, što je neprihvatljivo".\nUprava SWIFT-a je saopštila da, prema uputstvu Trezora SAD, sankcije neće stupiti na snagu pre početka novembra, te da njegova misija ostaje "da kao globalni i neutralni provajder pruža usluge finansijskoj industriji".\nMeđutim, po rečima Benam (Behnam) Ben Taleblu, istraživača Fondacije za odbranu demokratija sa sedištem u Vašingtonu (The Foundation for Defense of Democracies), za Evropljane je veoma rizično sukobljavanje sa Amerikancima oko SWIFT-a, "iako ovaj mehanizam mora da sledi zakonodavstvo EU, ali Vašington ima ogromnu ekonomsku moć".\nU vreme kada nije imao pristup SWIFT-u, Iran nije mogao da direktno dobija novac za izvezene energente, niti da plaća uvezenu robu. Na domaćem planu, iranske kompanije morale su da se vrate starom, sporom i skupom sistemu transferisanja novca - havala - koji nije praktičan za obične ljude i trgovce.\n"Što više problema za SWIFT, alternative će postati privlačnije. Povratak u svet pre SWIFT-a, u kome su banke bile prinuđene da šalju i primaju informacije o transakcijama u različitim formama, nije nezamisliv," ocenjuje Blumberg.\nCeo tekst možete pročitati ili preuzeti ovde.


Ronaldo zarađuje 93 miliona dolara godišnje - Portal 072info\n8. Juna 2017. Vrijeme objave: 15:15 sati\nFudbalska zvijezda i najbolji igrač madridskog “Reala” Kristijano Ronaldo najplaćeniji je sportista na svijetu – ako se uračunaju redovne mjesečne plate i sponzorski ugovori, godišnje zarađuje 93 miliona dolara.\nNa drugom mjestu je košarkaška NBA zvijezda iz “Klivlenda” Lebron DŽejms, koji zarađuje godišnje 86,2 miliona, a treći je fudbaler “Barselone” Argentinac Lionel Mesi sa 80 miliona.\nČetvrti je teniser Rodžer Federer sa 64 miliona dolara, a iza njega je još jedan NBA košarkaš Kevin Durant sa 60,6 miliona.\nMeđu 100 sportista sa najvećom zaradom nalazi se samo jedna žena – teniserka Serena Vilijams. Ona je sa 27 miliona dolara na 51. mjestu, navode finansijski portali.\nŽeljeznice FBiH moraju platiti Končaru devet miliona KM za isporučeni voz


Đenova savladala Juventus, prvi poraz Stare dame u sezoni\nJuve bez Ronalda\nFudbaleri Đenoe iznenadili su Juventus i nanijeli mu prvi poraz ove sezone u Seriji A, u 28. kolu šampionata, rezultatom 2:0.\nJuventusu je ovo bio prvi poraz u Seriji A, ali ne u sezoni, pošto su do sada pretrpjeli tri neuspjeha u Ligi šampiona i jedan u Kupu Italije.\nĐenoa se ponovo pokazala kao "tvrd orah" Juventusu, s obzirom da su u prvom meču sezone na Alijancu odigrali 1:1.\nPrva zanimljiva situacija desila se u 32. minutu, kada je sudija Marko di Bolo dobio informaciju od VAR sobe o potencijalnom penalu za domaćina. Ipak, poslije konsultacije sa kolegama, sudija je odlučio da jedanaesterca nema.\nMasimilijano Alegri je "prodrmao" ekipu na poluvremenu, a to mu se isplatilo u 56. minutu, barem na prvi pogled. Paulo Dibala je pogodio mrežu Simonea Radua, ali je na scenu opet stupila VAR tehnologija, te je Dibalin gol poništen zbog ofsajda.\nŠok za "staru damu" vidjeli smo u 72. minutu, kada je Stefano Sturaro savladao Matiju Perina, koji je izuzetno loše procijenio let lopte. Sturaro je postigao gol samo par minuta nakon što je zamijenio srpskog fudbalera Darka Lazovića.\n"Tačku na i" stavio je veteran evropskog fudbala Goran Pandev. Iskusni 35-godišnji Makedonac je majstorskim šutem pogodio mrežu gostiju i povisio na konačnih 2:0.\nMario Mandžukić Juventus Đenova\nMaks Alegri bi mogao dobiti otkaz\nZidan boravio u Torinu, sve je izvjesnije da Juventus dobija novog trenera\nNeće im olakšati: Ronaldo predvodi Portugal protiv Srbije\nNije teže povrijeđen\nJuventus ide na Napoli bez Ronalda, ali ima dobrih vijesti za navijače


U Sudu BiH nastavlja se suđenje u slučaju “Respiratori” — Radio Velkaton : Radio Velkaton\nTalibani traže da se obrate na Generalnoj skupštini UN 22/09/2021\nIzbori za Dumu: “Jedinstvenoj Rusiji” Vladimira Putina 324 mjesta 22/09/2021\n16. Jula. 2021. Bosna i Hercegovina\nU Sudu Bosne i Hercegovine danas će biti nastavljeno suđenje premijeru Federacije BiH Fadilu Novaliću i drugima u vezi sa nabavkom 100 respiratora vrijednosti 10.530.000 KM.\nNa ročištu održanom 14. jula, tužilac Džermin Pašić je iznio niz materijalnih dokaza s ciljem potkrepljivanja tvrdnje da je optuženi Fikret Hodžić sve vrijeme obavještavao Novalića o procesu i detaljima nabavke respiratora iz Kine za potrebe Vlade Federacije BiH.\nMeđu materijalnim dokazima bili su ugovori o kupovini spornih respiratora, profakture i fakture, te međusobna inkriminirajuća komunikacija između optuženih.\nPašić je prezentovao i dalju komunikaciju između posrednika za nabavku respiratora iz Rijeke i Crne Gore.\nPrikazano je i niz dokumenata kojim tužilac želi dokazati da su respiratori nabavljeni po daleko većoj cijeni od realne.


OTKRIVEN VIRUS KOJI NAPADA VLADINE AGENCIJE: Glavne mete Balkan i Istočna Evropa - Men`s Health\n8 months ago DuskoR\nMalver LoJax je nastao na osnovama legitimnog programa za nadzor računara LoJack proizvođača Absolut Softver. LoJax je pronađen “nastanjen” u UEFI (Unified Extensible Firmware Interface) delu kompjutera, što predstavlja savremeniju zamena za BIOS.\nO “smeštanju” malvera u UEFI govorilo se još od kada je Vikiliks objavio dosije pod naslovom “Vault 7”, u kome su američke obaveštajne agencije razotkrivene u nameri da razviju neko slično rešenje namenjeno špijuniranju Epl računara.\nLoJax je, međutim, nešto naprednija verzija koja može da se aktivira na daljinu, a sposobna je i da “preživi” reinstalaciju operativnog sistema ili zamenu hard diskova.\nESET-ovi stručnjaci su pronašli najmanje jednu takvu instalaciju malwarea na personalnom računaru, i tako po prvi put potvrdili njegovo postojanje. Po načinu ubacivanje i distribucije, LoJax se pripisuje “ruskim državno sponzorisanim hakerima iz grupe Sednit”, za koju se smatra da je hakerskim napadima pokušala da upadne i u sistem američke Demokratske partije pre predsedničkih izbora u SAD 2016. godine.\nIako se ESET uzdržava od geopolitičkog pripisivanja ovog malwarea bilo kojoj državi, grupu Sednit su vrlo jasno identifikovali kao odgovornu za proizvodnju i plasiranje prvog UEFI malwera.\nCiljana grupa na čijim su računarima pronađeni primerci LoJaxa i tragovi Sednitove aktivnosti opisana je kao “pretežno jedinice vlasti locirane na Balkanu, kao i u srednjoj i istočnoj Evropi”.\nESET-ovi stručnjaci priznaju da ne znaju kako je malvera instaliran na ove računare, ali veruju da je za to iskorišćen neki od propusta (“zadnjih vrata”) koje grupa Sednit i inače koristi za hakovanje, ili je do instalacije došlo putem, na prvi pogled legalnog, instaliranja bezbednosnog softvera LoJack.\nVirus koji "zaglupljuje"\nVirus koji inficira alge nikada ranije nije primećen kod zdravih ljudi, ali naučnici su otkrili…\nAmeriki Si-En-En je naveo da se smatra da su napadači iskoristili hakersku alatku "EternalBlu" koja…\nISTRAŽIVANJEU nedavnoj francuskoj studiji, momci koji su davali devojkama neke jednostavne komplimente (dakle ne morate…\nPrevious Dubai dobija prve robot-policajce\nNext Dokažite se u 59 minuta: Ispunite joj fantaziju – operite veš!


Čovek iz Vlade valja kradene „audije” sa albanskom mafijom! - Smedia\nČovek iz Vlade valja kradene „audije” sa albanskom mafijom!\nDok Vlada Srbije bije veliku i tešku bitku da sačuva ono što je ostalo od srpske imovine na Kosovu i Metohiji, neki njeni funkcioneri do grla su upetljani u mutne radnje sa mafijom sa Kosova i Albanije!\nKako ekskluzivno saznaje „Alo!“, naši bezbednosni organi bave se slučajem visokog Vladinog službenika, koji je i prvi čovek jedne državne agencije, a za koga se sumnja da je u bliskim kontaktima sa E.B., jednim od šefova kriminalnog klana koji se u Albaniji bavi prodajom i rasturanjem droge.\nIzvor našeg lista iz vrha bezbednosnih struktura navodi da se većina pripadnika ovog klana trenutno se krije na Kosovu i Metohiji pošto ih gone sve policije u regionu.\nPored narkotika, kako tvrdi izvor „Alo!“, jedan od najunosnijih biznisa ove kriminalne grupe je i trgovina kradenim automobilima iz Srbije i automobilima skinutim sa osiguranja i njihovo...


Opštinsko veće o poljoprivredi, ekologiji i ujedu pasa -\nNa dnevnom redu Opštinskog veća, koje je zasedalo jutros, našlo se i nekoliko dokumenata koja su u isključivom odlučivanju opštinske vlade. Većnici su podržali predlog Programa podrške za sprovođenje poljoprivredne politike i politike ruralnog razvoja opštine Aleksinac za ovu godinu za čije će se sprovođenje izdvojiti 13 miliona dinara budžetskih sredstava. Usvajanje ovog programa preduslov je da se zatraži saglasnost resornog ministarstva. Nakon pribavljanja tog mišljenja sledi procedura konačnog usvajanja programa, a zatim i raspisivanja javnih poziva. Sudeći po dosadašnjoj praksi, poljoprivrednici prve konkurse mogu da očekuju tek juna meseca.\nVeće je usvojilo i program korišćenja sredstava budžetskog Fonda za zaštitu životne sredine u 2020. godini. Za realizaciju predviđenih programa opredeljeno je skoro 4.600.000 dinara, od kojih su 2,5 miliona prihodi iz budžeta dok je preostali iznos neraspoređeni višak iz ranijih godina. Predviđeno je da se od ukupne sume dva miliona izdvoje za uklanjanje neuređenih, odnosno divljih deponija, po nalogu nadležnog organa. Nešto više oko 2.100.000 dinara trebalo bi da se utroši na organizovanje pražnjenja posuda za odlaganje otpada na obalama vodotokova i radi se o nekoliko lokacija na reci Moravici u Aleksincu i jednoj na Suhotničkom potoku u naselju Žitkovac. Ovim programa obuhvaćene su još neke aktivnosti na zaštiti i upravljanju vodenim resursima. Pola miliona dinara biće izdvojeno za izradu projektno-tehničke dokumentacije za izbor i uređenje lokacija za postavljanje zajedničkih kontejnera u naseljima.\nNa današnjem zasedanju opštinska vlada je usvojila i izveštaj o radu Pravobranilaštva opštine Aleksinac za prošlu godinu iz kojih se vidi da je trenutno 379 predmeta u radu, a oni se odnose na naknadu štete zbog ujeda pasa lutalica, sporovima u školama, naknadu štete nastale usled izgradnje levoobalnog odbrambenog nasipa na Južnoj Moravi i nakanade štete u vezi sa ekonomskom cenom programa vaspitanja i obrazovanja u vrtićima i drugo.\nNaravno, ni ova sednica nije mogla da prođe bez vansudskih poravnanja zbog ujeda pasa lutalica, pa su većnici izglasali tri rešenja da se oštećenim građanima isplati po 33.000 dinara. Interesantno da su ovog puta oštećeni bili samo žitelji grada, odnosno Aleksinca. Prilikom obrazlaganja ove tačke dnevnog reda čulo se da je, prema grubim procenama, prošle godine iz opštinskog budžeta zbog ujeda pasa lutalica građanima isplaćeno oko 3,5 miliona dinara.\nČlanovi Opštinskog veća dali su zeleno svetlo i na nekoliko dokumenata, poput izmene i dopune Plana generalne regulacije Aleksinca, Plana detaljne regulacije primarne fekalne kanalizacije za naselja sa leve obale Južne Morave, odluku o određivanju građevinskog zemljišta na osnovu Plana detaljne regulacije za naselje Aleksinčki Rudnik, Odluku o raspuštanju saveta mesnih zajednica Trnjane, Stanci i Prćilovica, kao i još nekoliko odluka, o kojima će poslednju reč dati odbornici na sledećem zasedanju opštinskog parlamenta. Za poverenika u ovim mesnim zajednicama, do novih izbora, predložen je aktuelni sekretar Skupštine opštine Aleksinac Dragan Milojević.\nDokumenta o kojima treba da se izjasni opštinski parlament naći će se na sledećoj sednici koja će biti održana najverovatnije u sredu 18. marta. To će pretpostavlja se biti i poslednja sednica Skupštine opštine Aleksinac u ovom sazivu, tako da lokalni parlament neće zasedati do njegovog konstituisanja nakon izbora 26. aprila.\nPrevious Post:Portreti i gajde na kulturnom meniju Centra za kulturu i umetnost\nNext Post:Saopštenje Narodnog pokreta povodom smrti Grujice Veljkovića\n14.03.2020. u 01:22


ŠOKANTNO OTKRIĆE O KORONI Studija u Italiji pokazala da se virus proširio izvan Kine znatno ranije nego što je PRIJAVLJEN PRVI SLUČAJ\nNovi virus korona cirkulisao je u Italiji od septembra 2019. godine, pokazuje studija Nacionalnog instituta za bolesti raka (INT) u Milanu, ukazujući na to da se kovid 19 proširio izvan Kine ranije nego što se mislio.\nSvetska zdravstvena organizacija saopštila je da su novi virus korona i kovid 19, respiratorna bolest koju izaziva, bili nepoznati pre nego što je epidemija prvi put prijavljena u decembru u mestu Vuhan, u centralnoj Kini.\nPrvi italijanski pacijent sa virusom korona registrovan je 21. februara u gradiću blizu Milana, u severnom regionu Lombardije.\nNaši naučnici o najnovijem otkriću o koroni: MOĆNIJA je nego što se mislilo, a ključni adut u borbi sada nam je još DALJI\nDa li će nas korona pokositi ili ne ZAPISANO NAM JE U GENIMA: Naučnici iz Instituta "Vinča" tragaju za važnim odgovorima, a rade i na testiranju lekova protiv kovida\nMeđutim, nalazi italijanskih istraživača, koje je objavio INT-ov naučni časopis "Tumori žurnal" (Tumori Journal), pokazuju da je 11,6 odsto od 959 zdravih dobrovoljaca koji su se uključili u skrining ispitivanje raka pluća između septembra 2019. i marta 2020. godine, razvilo antitela na virus korona znatno pre februara.\nDalje specifično ispitivanje antitela na virus korona sproveo je Univerzitet u Sijeni za isto istraživanje pod nazivom "Neočekivano otkrivanje antitela na SARS-KoV-2 u prepandemijskom periodu u Italiji".\nOvo istraživanje je pokazalo da su četiri slučaja iz prve sedmice oktobra, takođe, bila pozitivna na antitela koja neutrališu virus, što znači da su se zarazila u septembru, rekao je Rojtersu Đovani Apolone, koautor studije.\n- Ovo je glavno otkriće - ljudi bez simptoma ne samo da su bili pozitivni nakon seroloških testova, već su imali i antitela koja su mogla da ubiju virus - rekao je Apolone.\nOn je dodao da to znači da novi virus korona može da cirkuliše među stanovništvom dugo i sa niskom stopom smrtnosti, ne zato što nestaje, već samo da bi ponovo porastao.\nItalijanski istraživači rekli su Rojtersu u martu da su prijavili veći broj slučajeva teške upale pluća i gripa u Lombardiji u poslednjem kvartalu 2019. godine, što ukazuje da je virus korona mogao cirkulisati ranije nego što se mislilo.\nNOVA STUDIJA Ohrabrujući rezultati velikog istraživanja: Evo koliko dugo su ANTITELA prisutna nakon oporavka od korone\nAustrijski naučnici utvrdili: Antitela traju i DEVET MESECI od oboljenja\nKORONA VIRUS U ITALIJI Raste broj preminulih i novozaraženih, najgora situacija u Lombardiji\nITALIJA POOŠTRAVA MERE Broj zaraženih udvostučen za nedelju dana, u Lombardiji policijski čas\nPolicija je suzavcem rasterala demonstrante koji su u nedelju protestvovali u predgrađu Mineapolisa zbog ubistva Afroamerikanca tokom intervencije policije na mestu udaljenom oko 15 kilometara od lokacije na kojoj je prošle godine život izgubio Afroamerikanac Džordž Flojd tokom brutalne policijske intervencije.\nPOGORŠANI SVI PARAMETRI Za mesec dana uduplan broj pacijenata i aktivnih slučajeva korone u Srpskoj\nSUNČANI DANI NA ČEKANJU Danas toplo, uveče naoblačenje, a narednih dana bolje da nosimo kišobran i nepromočivu obuću\n"KRALJICA MREŽA ZA UPOZNAVANJE" Ovo je najmlađa milijarderka na svetu koja je sve sama stekla


Program - Zelena stranka\n9. avgust 2014. godine\nZelena Stranka – Zelená Strana (u daljem tekstu: Stranka) je organizacija građana, slobodno i dobrovoljno udruženih, osnovana radi: sistemske zaštite životne sredine, promovisanja ekonomskog razvoja na održiv način – davanjem prioriteta zelenoj ekonomiji, stvaranja socijalno pravednog društva u kome sve osobe uživaju jednaka prava i imaju jednake mogućnosti za ostvarivanje svojih potencijala, razvijanja demokratske svesti i poštovanja ljudskih prava i različitosti, ostvarivanja političkih ciljeva demokratskim oblikovanjem političke volje građana i učešća na izborima.\nStranka je posebno orijentisana i usmerena na predstavljanje i zastupanje slovačke nacionalne manjine i zaštitu i unapređenje prava slovačke nacionalne manjine sa akcentom na stvaranje pluralističkog i istinski demokratskog društva koje pored poštovanja etničkog, kulturnog, jezičkog i verskog identiteta svakog pripadnika nacionalne manjine mora da stvara odgovarajuće uslove koji će mu omogućiti da izrazi, očuva i razvije sopstveni identitet u Republici Srbiji, u skladu sa Ustavom, zakonom i međunarodnim standardima.\nU isto vreme Stranka je podjednako opredeljena i za opšte ljudske, civilizacijske demokratske i građanske vrednosti i prepoznaje pet osnovnih oblasti delovanja: životna sredina, zelena ekonomija, socijalna pravda, demokratija i ljudska prava, Evropa i region, bez obzira na nacionalnu ili bilo kakvu drugu pripadnost.\nStranka se zalaže za osnovne demokratske vrednosti i ljudska prava i slobode svih građana podjednako.\nDela koja činimo danas, oblikuju naše sutra. Naša budućnost zavisi od naše sposobnosti da se menjamo i menjamo svet oko sebe.\n– Zastupanje i predstavljanje interesa pripadnika slovačke nacionalne manjine i građana Srbije, međusobno povezivanje i prožimanje kulturnih i privrednih veza i konatakata,\n– Reforma obrazovnog sistema i afirmacija obrazovanja, školska i studentska razmena sa Republikom Slovačkom, kao i razni vidovi stručnog usavršavanja u Republici Slovačkoj odnosno državljana\nRepublike Slovačke kod nas,\nStranka je osnovana u želji da doprinese da Srbija postane moderna demokratska država u kojoj je zagarantovano poštovanje ljudskih prava i prava manjina, posvećena izgradnji mira i dobrosusedskih odnosa. Borićemo se za socijalno pravedno društvo u kom će svi građani imati jednaka prava i mogućnost. Naša misija je očuvanje prirode i prirodnih vrednosti, sistematska briga o životnoj sredini i uspostavljanje održivog razvoja putem unapređenja zelene ekonomije u Srbiji.\nKoristeći činjenicu da zagađenje ne poznaje i ne priznaje adminstrativne granice, a očuvanje prirode postaje misija čovečanstva, želja nam je da zelena politika i praksa budu kohezivni faktor međunarodne saradnje Srbije sa neposrednim okruženjem i globalnom zajednicom.\nStranka promoviše javni interes i ličnu odgovornost kao osnov svog delovanja, a kao razlog svog bavljenja politikom stavlja naglasak na interes građana.\nSvoje delovanje zasniva na kritici “naprednog” industrijskog društva i ideologija, koje favorizuju ultimativan ekonomski rast, dominaciju čoveka nad prirodom i bez ikakve sumnje, dominaciju čoveka nad čovekom.\nUmesto toga Stranka potencira sistemski pristup, zasnovan na uzajamnosti i neraskidivosti odnosa između čoveka i prirode, koji u sebi sadrži i punu brigu za eko-sistem. Osnovne poluge toga pristupa su ekonomska decentralizacija i takozvana „ekonomija potrebnog i dovoljnog“ gde se prirodni resursi koriste na održiv način i samo u onoj meri koliko je to neophodno. Ovakav stav poziva na kolektivnu odgovornost svih građana i političkih grupa prema Srbiji i njenim prirodnim resursima. Ukoliko doprinesemo stvaranju sloge oko ovog stava i svakako oko njegove primene, imaćemo šansu da naša deca o nama govore sa uvažavanjem.\nBezočna pohlepa i žeđ za profitom neliberalnog društveno-ekonomskog sistema, počiva na protivprirodnom, pogrešnom i isključivo materijalističkom sistemu vrednosti, koji ne vodi računa o ljudima, njihovom zdravlju i kvalitetu života. Za Stranku takav sistem vrednosti, kome je jedini cilj veliki korporativni profit pojedinaca, predstavlja najvažniji uzrok uništavanja životne sredine, devastiranja prirodnih resursa, pogoršavanje društvenih i ekonomskih odnosa i pogoršavanje kvaliteta života ljudi.\nStranka želi da pomogne organizovanom delovanju i delanju kako pojedinaca, tako i grupa u nameri da promovišu i primenjuju planiranje, postupanje i ponašanje sa ciljem da u Srbiju vrate dva principa: domaćinstvo i odgovornost, pre svega u domenu realizacije politike i ciljeva zelene ekonomije. Uvereni smo da će usvajanje ovih principa na širem planu – među svim građanima, doprineti racionalnom korišćenju resursa i stvaranju novih i kvalitetnih poslova, radnih mesta i generisanju zdravog kapitala.\nOdgovornost je ta reč, donošenje vlastitih i kvalifikovanih odluka je taj način. To su vrednosti koje želimo, moramo da vratimo, usvojimo i uspostavimo kao trajnu tekovinu neophodnu za napredak države i svekoliki oporavak zajednice. Barem su dva nužna polja hitnog uvođenja odgovornosti: ekonomsko i pravno. Prvo služi da bi smo dostojanstveno privređivali, drugo da bi smo dostojno živeli.\nStranka smatra da je pre svega neophodno povratiti osnovne i tradicionalne etičke i moralne principe kao dominante u društvenim, privrednim i svakako privatnim odnosima u Srbiji.\nStranka svojim Programom ne želi da nameće, već da upozori, moli i savetuje kolege iz sveta politike, građane i privrednike da budu dnevno mudri i životno odgovorni kada planiraju i donose odluke koje utiču na našu zemlju njenu održivost i zajedničku budućnost.\nPet osnovnih oblasti delovanja:\n1. SISTEMSKA ZAŠTITA ŽIVOTNE SREDINE PREDUSLOV ODRŽIVOG RAZVOJA\nStranka zahteva formiranje posebnog Ministarstva životne sredine i održivog razvoja kako bi se obezbedila sistemska zaštita životne sredine i prirodnih resursa i uspostavila kontinuirana politika održivog razvoja Republike Srbije.\nŽivotna sredine je isuviše bitna oblast da bi bila podstanar drugih ministarstava. S obzirom na izazove koje pred Srbiju postavlja Evropska unija u procesu pridruživanja i buduće pregovore o Poglavlju 27.neophodno je unaprediti kapacitete državne administracije i obezbediti kontinuirano i odgovorno upravljanje životnom sredinom. Smatramo da je neophodno da se obezbede stabilni finansijski instrumenti za finansiranje životne sredine, za koju je prema procenama u narednom periodu potrebno izdvojiti 10 milijardi evra i ojačati inspekcijski nadzor u oblasti životne sredine.\n2. ČISTE TEHOLOGIJE ZA ČISTU ZEMLJU\nZahtevamo uvođenje moratorijuma na uvođenje i korišćenje štetnih, prljavih i zastarelih tehnologija za eksploataciju mineralnih i rudnih sirovina na teritoriji Republike Srbije.\nZalažemo se za strategiju održivog upravljanja mineralnim i rudnim bogatstvima Republike Srbije u cilju njihove zaštite. Posebnu pažnju, zabrane i moratorijume treba usmeriti na procese koji imaju najveće negativne posledice po životnu sredinu i zdravlje ljudi, kao što je eksploatacija gasnih i uljnih škriljaca za ekstrakciju nafte i gasa, proizvodnja nikla, proizvodnja zlata cijaničnim postupkom i slično.\n3. MORATORIJUM NA NUKLERANE CENTRALE\nImajući u vidu razmere katastrofa nastalih usled incidenata u nuklearnim centralama Černobil i Fukušima zahtevamo produženje sadašnjeg moratorijuma na korišćenje nuklearne energije u Srbiji na novi period od 25 godina.\nTražimo aktivno učešće države Srbije u zagovaranju zabrane izgradnje nuklearnih elektrana i zatvaranje postojećih postrojenja tog tipa u celom regionu. Tražimo strožiju kontrolu skladišta za odlaganje nuklearnog i ostalog radioaktivnog otpada i zabranu skladištenje stranog nuklearnog otpada na teritoriji Republike Srbije.\n4. STOP GMO\nStranka zalaže se za uvođenje moratorijuma na promet, uvođenje u životnu sredinu, gajenje u otvorenim sistemima i korišćenje genetički modifikovanih organizama GMO u ishrani stanovništva i životinja u periodu u kom se neosporenim, verifikovanim i objektivnim naučnim studijama ne dokaže, barem neškodljivost protivprirodnih GMO po životnu sredinu, biodiverzitet i što je najvažnije, zdravlje građana.\nGajenje GMO u zatvorenim sistemima, namenjenih medicinskoj ili nekoj drugoj oblasti, isključujući gajenje GMO u prehrambene, ili posredno prehrambene svrhe, može se dozvoljavati za svaku potrebu ponaosob, uz sve neophodne mere obezbeđenja od ispuštanja GMO u otvorene sisteme ili životnu sredinu.\nBrojne naučne i druge studije i eksperimenti, koji su potvrđivani, ali i osporavani, navode, u najmanju ruku, na potencijalnu pretnju korišćenja genetički modifikovanih organizama (GMO) po zdravlje stanovništva i životinja, ali i na pretnju po biodiverzitet i životnu sredinu uopšte. Složeni trgovinski mehanizmi neo liberalnog koncepta ekonomije i privređivanja pokušavaju da se postave iznad nacionalnih zakonodavstava u oblasti trgovine i na taj način omogućavaju ucenjivačku politiku velikih korporacija prema državama. Srbija ima sve preduslove za uspešnu konvencionalnu i organsku poljoprivredu, pa se dozvoljavanje uvođenja GMO u životnu sredinu i u ishranu stanovništva mora smatrati najmanje preuranjenim.\n5. PRAVO NA BEZBEDNU I KVALITETNU HRANU JE OSNOVNO PRAVO GRAĐANA\nStranka se zalaže za uvođenje i promociju strožijih obaveznih standarda i nacionalnog kodeksa zdrave hrane.\nPredlažemo formiranje nezavisnog nacionalnog tela za zdravstvenu ispravnost hrane (NTZIH), zaduženog za pitanja kvaliteta hrane i predlaganje i podnošenje zakonskih akata u toj oblasti. Tražimo potpunu transparentnost u svim segmentima provere i istraživanja zdravstvene ispravnosti hrane. Zalažemo se za institucionalnu podršku lokalnim proizvođačima, porodičnim farmama, organskoj poljoprivredi i fer odnosima u trgovini, sa ciljem da zdrava i bezbedna hrana bude dostupna svim građanima.\n6. ODGOVORNO UPRAVLJANJE OTPADOM PO EVROPSKIM STANDARDIMA\nStranka smatra da je neophodno u što skorijem roku organizovati 100% obuhvat sakupljanja otpada na teritoriji Srbiji, obezbediti veća ulaganja u infrastrukturu za odvojeno sakupljanje otpada, razvoj reciklažnih centara i kontinuirano sprovođenje kampanja za podizanje svesti građana o značaju primarne selekcije i reciklaže otpada u zaštiti životne sredine.\nUnapređenjem komunalnih usluga sakupljanja smeća u domaćinstvima, razvojem primarne selekcije otpada i reciklaže smanjuje se zagađenje životne sredine i ekstrakcija sirovinskih resursa.\n7. VEĆI TROŠKOVI DEPONOVANJA – MANJA DEGRADACIJA ZEMLJIŠTA I VODA\nZalažemo se za povećanje cena odlaganja komunalnog i drugog otpada na deponije, jer dok je odlaganje otpada na deponiju najjeftiniji način zbrinjavanja otpada nije moguće razviti efikasan i sveobuhvatan sistem sakupljanja reciklabilnog otpada i obezbediti njegovo ponovo iskorišćenje.\nSrbija je zemlja sa najmanjom cenom deponovanja smeća u regionu i sa preko 3500 regularnih i divljih deponija. Prekomerno odlaganje otpada na deponije doprinosi trajnoj degradaciji tla, zagađenju voda i vazduha i nije u skladu sa evropskom politikom upravljanja otpadom. Povećanjem troškova deponovanja smanjuju se količine otpada koje se odlažu u životnu sredinu, a povećavaju količine recikliranog otpada i time ostvaruju ekonomski i socijalni benefiti za društvo u celini.\n8. SMANJENJE EMISIJE ŠTETNIH GASOVA\nImajući u vidu da je Srbija među najvećim zagađivačima vazduha u Evropi zalažemo se za izradu državne strategije za smanjenje emisije štetnih gasova, pre svega CO2.\nSmatramo da sve javne institucije, privredni subjekti svojim aktivnostima treba da utiču na smanjenje emisije gasova staklene bašte (GSB).Smanjivanje emisije GSB sprovodivo je kroz Nacionalnu strategiju smanjivanja korišćenja fosilnih goriva, potenciranje obnovljivih energetskih izvora, štednju energije i efikasniju kontrolu zagađivača.\n9. UBLAŽAVANJE NEGATIVNIH POSLEDICA KLIMATSKIH PROMENA\nEvidentne klimatske promene ne mogu se više posmatrati kao pojava koja će nas zaobići, zato apelujemo na državne i ostale institucije da se angažuju na prevenciji i smanjenju štete nastale ekstremnim vremenskim prilikama poput poplava, suša, super oluja itd.\nPripremu društva na predstojeće efekte ekstrema klimatskih promena treba zasnovati na većim ulaganjima u efikasnost sistema zaštite od elementarnih nepogoda i edukaciji stanovništva o mogućim scenarijima, individualnom racionalnom ponašanju pojedinca i grupa, kao i potrebama domaćinstava I institucija za prilagođavanja efektima klimatskih promena.\n10. ŽIVOTINJE SU NAŠI PRIJATELJI – ZAŠTITIMO IH\nUspostavljanje harmonizovanog odnosa između ljudi i životinja uspostavlja se i dobrobit i zaštita životinja. U sklopu savremenih saznanja o životinjama i njihovim potrebama, potrebna je izgradnja potpuno novog pristupa pitanju dobrobiti životinja i podizanje opšte svesti građana da su životinje emotivna bića, koja osećaju sreću, ali isto tako i strah, bol i stres.\nIako srpsko društvo često prećutkuje, ali i olako prelazi preko strašnih činjenica o zlostavljanju životinja, taj segment ponašanja ozbiljno se uzima u okvirima opšte zelene politike. Kroz zakonska rešenja životinja u skladu sa pozitivnom EU regulativom, zelena politika promoviše odgovorne vlasnike životinja kroz zaštitu kućnih ljubimaca, rešavanje problema napuštenih životinja, očuvanje dobrobiti velikih i farmskih životinja, sprečavanje nehumanog odnosa i zlostavljanja životinja namenjenim prehrambenim, industrijskim i proizvodnim aktivnostima. U ovo spada i etičko postupanje prema oglednim životinjama, smanjenje patnje i sprečavanje obavljanja nepotrebnih i suvišnih eksperimenata. Takođe, zelena politika se fokusira i na dobrobiti divljih životinja i zaštiti ugroženih vrsta.\n11. ZELENA EKONOMIJA – MOTOR ODRŽIVOG RAZVOJA SRBIJE\nStranka promoviše ekonomski razvoj na održiv način – davanjem prioriteta zelenoj ekonomiji i podsticanju razvoja malih i srednjih preduzeća uz privlačenje investitora u Srbiju koji slede i poseduju ovakav interes i kapacitet.\nNesumnjivi potencijal Srbije nalazi se u poljoprivrednoj proizvodnji i prehrambenoj industriji. Proizvodnja na zdrav i bezbedan način i bez upotrebe GMO, kao i pun angažman na izgradnji kapaciteta prehrambene industrije umesto proizvodnje sirovina predstavlja osnov delovanja Stranke u ovoj oblasti.\n12. ODRŽIVA POLJOPRIVREDA ZAMAJAC ZA RAZVOJ SRPSKE PRIVREDE\nZalažemo se za primenu sistemskih rešenja u poljoprivredi kako bi omogućili njen preobražaj u održivu, modernu i konkurentnu granu srpske privrede.\nVidimo formiranje Nacionalne agrarne banke kao sredstvo da se obezbedi povoljno kreditiranje direktne poljoprivredne proizvodnje. U cilju ublaživanja posledica klimatskih promena i održivog razvoja poljoprivrede u Srbiji smatramo da je neophodno formirati Nacionalni agrarni fond sa zadatkom finansiranja izgradnje kapitalnih dobara poljoprivrede: sistema za navodnjavanje, protivgradne zaštite, sistema za sprečavanje degradacije zemljišta…\n13. ZDRAVA HRANA PREDUSLOV DOBROG ZDRAVLJA\nStranka promoviše organsku proizvodnju i zalaže se za obezbeđivanje državnih finansijskih podsticaja organskoj proizvodnji.\nPredlažemo stvaranje strateških partnerstava između naučno obrazovnih institucija, instituta, proizvođača semena i poljoprivrednika kako bi se obezbedila kvalitetna edukacija u oblasti savremenihagrotehničkih mera u održivoj i zdravoj poljoprivredi, korišćenja najboljeg semenskog materijala i najkvalitetnijih grla stoke, uz značajno smanjivanje upotrebe štetnih hemijskih sredstava u poljoprivrednoj proizvodnji.\n14. VEĆA KONKURENTNOST MALIH I SREDNJIH POLJOPRIVREDNIH GAZDINSTAVA\nPodržati domaće poljoprivredne proizvođače i prioritet pri zakupu zemljišta u državnoj svojini prvenstveno dati malim i srednjim poljoprivrednim gazdinstvima.\nOhrabriti udruživanja malih gazdinstava u formalne i neformalne zadruge i asocijacije poljoprivrednika omogućiti bolju savetodavnu uslugu. Izvršiti demonopolizaciju tržišta poljoprivrednih proizvoda i obezbediti sprovođenje strategije razvoja realne poljoprivrede i kvalitetnog upravljanja i zaštite poljoprivrednog zemljišta.\n15. RAZVOJ RECIKLAŽNE INDUSTRIJE ŠANSA ZA PRIVREDNI OPORAVAK SRBIJE\nStranka veruje da reciklažne industrije ima potencijal da postane jedna od vodećih industrijskih grana, a Srbija regionalni lider u reciklaži otpada.\nPovećanjem nacionalnih ciljeva u sakupljanju i ponovnom iskorišćenju ambalažnog otpada, regulisanjem finansiranja sakupljanja i tretmana posebnih tokova otpada i značajnim povećanjem sakupljanja svih vrsta reciklabilnog otpada stvaraju se uslovi za brz razvoj reciklažne industrije i otvaranje novih radnih mesta. Trenutno fabrike za reciklažu u Srbiji ne mogu da popune svoje kapacitete, jer usled nedovoljno razvijenog sakupljanja otpad odlazi na deponije, zagađuje reke, šume, jezera. Boljim organizovanjem sakupljanja otpada i otvaranjem granica za uvoz sirovina iz zemalja u okruženju, Srbija može da postane regionalni lider u reciklaži otpada, ostvari značajan ekonomski prihod i obezbedi zapošljavanje 10.000 ljudi u sakupljanju I reciklaži od toga značajan procenat iz ekonomski najosetljivijih grupa.\n16. OBNOVLJIVI IZVORI ENERGIJE PUT KA ENERGETSKOJ NEZAVISNOSTI\nTradicionalne ne ekološke načine grejanja koji doprinose nekontrolisanoj eksploataciji neobnovljivih sirovinskih resursa na zemlji zameniti zelenom energijom vetra, sunca, vode, termalnih izvora, bio mase.\nObezbediti subvencije, kako preuzetih količina energije iz obnovljivih izvora, tako i kreditiranje realizacije novih postrojenja za proizvodnju energije iz obnovljivih izvora.\n17. SOCIJALNA PRAVDA – BOLJI ŽIVOT ZA SVE\nZalažemo se za socijalno pravedno društvo u kome sve osobe uživaju jednaka prava i imaju jednake mogućnosti za ostvarivanje svojih potencijala, kao i da ravnopravno učestvuju u svim aspektima društvenog, političkog, kulturnog i ekonomskog života.\nBorimo se da svi građani Srbije imaju jednake mogućnosti za obrazovanje, zdravstvenu i socijalnu zaštitu, a da najosetljivije grupe stanovništva dobiju odgovarajuću podršku koja će im omogućiti život dostojan čoveka. Protivimo se svakoj eksploataciji radne snage, ugrožavanju prava radnika i radu na crno. Smatramo da svako ima pravo da bude odgovarajuće plaćen za svoj rad i protivimo se klasnom raslojavanju društva gde pojedinci imaju previše, a većina nedovoljno za život.\n18. BEZBRIŽNO DETINJSTVO ZA SVU DECU\nBorićemo se za svako dete i ostvarenje njegovih interesa, za pravo na život, opstanak i razvoj. Borićemo se protiv bilo kog oblika diskriminacije deteta, uvažavajući njegovo mišljenje u svim stvarima i postupcima koji se tiču ostvarenju njegovih prava.\nBriga o porodici predstavlja elementarnu civilizacijsku tekovinu. Zalažemo se da Skupština Republike Srbije, bez rasprave, izglasa izmene Zakona o finansijskoj podršci porodici sa decom, koji će omogućiti da zaposlene majke više ne čekaju po nekoliko meseci na isplatu prve naknade posle porođaja, što za rezultat ima da porodicama sa malim bebama mesečna primanja budu umanjena za platu porodilje i to u trenutku kada su im životni troškovi naglo povećani.\n75% dece u Srbiji ne dobija alimentaciju. Kao jedna od mera društvene odgovornosti koju država mora da sprovede je prenošenje obaveze plaćanja i potraživanja alimentacije sa samohranih roditelja na državu. Zbog toga je potrebno osnovati Alimentacioni fond, koji bi alimentaciju isplaćivao u celokupnom iznosu a potom je naplaćivao od strane roditelja koji izbegava njeno plaćanje. Zbog toga ćemo pokrenuti izmene relevantnih zakona, u cilju poboljšanja materijalne situacije izdržavanih lica.\nBorićemo se za osnivanje državnog fonda za pokrivanje troškova lečenja dece i mladih u inostranstvu i obezbeđivanje medicinskog tretmana u lečenju retkih bolesti.\n19. MODERNA ŠKOLA ZA MODERNE GENERACIJE\nZalažemo se za korenite reforme na svim nivoima obrazovanja i u svim tipovima obrazovnih institucija, sa naglaskom na uvođenje obaveznog praktičnog rada u cilju efikasnije primene stečenog znanja, unapređenja veština učenika i studenta i bolje osposobljenosti za rad.\nObrazovanje u politici Stranke ima izuzetan značaj, jer predstavlja osnov za sveukupni preobražaj društva i najvažniji podsticaj ekonomiji Srbije. Reforma i osavremenjavanje programa obrazovnih ustanova je preduslov efikasnoj privredi i lakšem zapošljavanju. Ubrzan razvoj tehnike i globalnog društva doneo je obilje novih profesije koje su prevazišla postojeće okvire i sadašnjim sistemom nisu prepoznate niti priznate. Savremeno obrazovanje koje se kontinuirano razvija i prilagođava tržištu jeste preduslov razvoju društva.Za Stranku stvaranja zdravih navika i rad na unapređenju ekološke svesti od najranijeg uzrasta učenika je prioritet.\n20. DEPOLITIZACIJA I DEBIROKRATIZACIJA OBRAZOVNOG SISTEMA\nStranka se zalaže za uvođenje apsolutne autonomije u škole i potpunog odsustva političkih i drugih uticaja na procese odlučivanja, kao i na debirokratizaciju vaspitno – obrazovnog rada.\nAutonomija školstva ogleda se u ostvarivanju prava na Slobodan izbor I mora se primeniti i na način izbora kako rukovodilaca tako i nastavnog kadra, ali i kriterijuma koji se pred nastavni kadar i direktora postavljaju. Na taj način povećava odgovornost samih škola za sprovođenje svih nastavnih i vannastavnih aktivnosti, ali i daje podsticaj za razvoj škola i povećanje rejtinga. Smatramo da prekomeran administrativan rad i pre obimno izveštavanje smanjuju vreme provedeno u direktnom obrazovnom procesu, stvaraju dodatan pritisak na predavače i time negativno utičnu na kvalitet vaspitno – obrazovnog rada.\n21. PROMOVIŠEMO NENASILJE I NENASILNU BORBU ZA DRUŠTVENE PROMENE\nStranka se protivi omogućavanju delovanja svih organizacija i ekstremnih grupa koje propagiraju nasilje i netoleranciju. U sklopu propagiranja nenasilja, kao osnovnog i jedino poželjnog miroljubivog načina rešavanja problema, ili konflikata Stranka promoviše demilitarizaciju celog regiona.\nSmatramo da nenasilje ne podrazumeva pasivnost, nego aktivno ispoljavanje, pre svega moralne snage kroz svesno nečinjenje onoga što bi moglo da se smatra učestvovanjem u nekom obliku nepravde ili nasilja. Pod nenasilnim ponašanjem podrazumevaju se i nenasilni oblici građanske neposlušnosti usmereni ka rešavanju sistemskih državnih problema ili oblika državnog nasilja ili nepravde. Svi nasilni konflikti i nasilne društvene promene izazivaju isključivo samo novo nasilje, a nasilne revolucije menjaju samo vladajuću sloj i pozicije moći, uz zadržavanje istog, pogrešnog nasilničkog vrednosni sistem koji i dovodi do nasilja.\n22. OPOREZUJMO ŠUND DA BI FINANSIRALI KULTURU\nPodizanjem osnovnog kulturološkog nivoa svesti građana jedan je od ciljeva zelene politike, jer se na taj način podiže ukupan stepen kulture i obrazovanosti stanovništva. Stranka zbog toga podržava stav da negovanje tradicije, klasične umetnosti, ali i novih kulturnih trendova treba sa podjednakom pažnjom razvijati.\nKljučni problem u kulturi je održivo finansiranje, čije rešenje može biti dodatno oporezivanje produkcije kiča i šunda, emitovanje nekvalitetnih medijski sadržaja čime bi se stvorilo dodatna materijalna osnovu za razvoj kulture i umetnosti kroz profesionalna i amaterska pozorišta, kulturno umetnička društva, galerije, umetničke radionice itd, bez dnevnopolitičkih i političkih uplitanja.\n23. RAZVIJAMO DEMOKRATIJU, POŠTUJEMO RAZLIČITOST\nZalažemo se za pluralističko i istinsko demokratsko društvo koje pored poštovanja etničkog, kulturnog, jezičkog i verskog identiteta svakog pripadnika nacionalne manjine, mora da stvara odgovarajuće uslove koji će mu omogućiti da izrazi, očuva i razvije sopstveni identitet.\nBorićemo se za toleranciju i dijalog neophodnih kako bi se omogućilo da kulturna različitost bude izvor i činilac, ne podele, već bogatstva za svako društvo.\n24. SVI IMAMO ISTA PRAVA\nSva ljudska bića su rođena slobodna i jednaka, sa dostojanstvom i pravima. Stoga sva ljudska bića zaslužuju jednaka prava i slobode bez obzira na bilo koju svoju različitost iz tog razloga borićemo se za zaštitu i unapređenje ljudskih i manjinskih sloboda i prava.\nLjudska i manjinska prava i slobode temeljna su vrednost na kojoj se, pored vladavine prava i socijalne pravde, mora zasnivati svaka moderna država. U našem okruženju duboko su ukorenjene diskriminacija, netolerancija i netrpeljivost prema onima koji su po nečemu različiti (od boje kože, porekla, religije do seksualnog ili drugog ličnog opredeljenja).Posebnu pažnju posvetićemo zaštiti prava pripadnika nacionalnih manjina, prava deteta, prava osoba sa invaliditetom, rodnoj ravnopravnosti i LGBT populaciji.\n25. PODRŠKA OSOBAMA SA INVALIDITETOM\nU Srbiji živi između 700.000 i 800.000 osoba sa nekom vrstom invaliditeta koje su najčešće diskriminisane u radu i zapošljavanju, kao i zdravstvenoj zaštiti. Borićemo se protiv kršenja principa inkluzije, učestvovanja i pristupačnosti radnog mesta osobama sa invaliditetom.\nNaš cilj je da osobama sa invaliditetom bude obezbeđena pristupačnost zdravstvenih usluga, prilagođenost dijagnostičke, terapijske opreme i sanitetskog prevoza, kao i za to da iznosi za njihovu negu i budu dovoljni da se obezbedi usluga koja im je potrebna.\n26. SLOBODAN INTERNET I APSOLUTNA ZAŠTITA PRIVATNOST\nPravo na privatnost je neprikosnoveno i mora biti sistemski zaštićeno u celom društvu. Neutralnost interneta se mora sačuvati i on mora ostati otvoren i slobodan. Integritet građana mora biti poštovan, podaci o njima, na internetu i van njega, moraju biti zaštićeni i ne smeju biti zloupotrebljavani.\nPotrebno je osavremeniti pristup autorskim pravima i dekriminalizovati razmenu podataka, datoteka i fajlova za ličnu, nekomercijalnu upotrebu.\n27. NEMILOSREDNA BORBA PROTIV KORUPCIJE\nBorićemo se za javnost, transparentnost poslovanja javnog sektora, za uspostavljanje etičkih standarda u poslovanju i za efikasnu državnu upravu, čije će rad biti kontrolisan i lako proverljiv.\nU ostvarenju ljudskih prava na putu nam se nalazi birokratija sa svojim uobičajenim ponašanjem – korupcijom. Angažovaćemo se na otkrivanju i sankcionisanju svih tipova korupcije, počevši od one na najvišem državnom nivou pa do korupcije na šalteru opštine, doma zdravlja i porodilišta, škole i fakulteta.\n28. SPREČITI TRGOVINU LJUDIMA\nPosmatrano u okvirima zelene politike, trgovina ljudima je jedan od najtežih oblika kršenja ljudskih prava i najokrutnijih oblika kriminala, koji se mora najenergičnije suzbijati sprovođenjem najoštrijih zakonskih mera, ali i ukazivanjem na problem, upoznavanje sa problemom i obrazovanjem građanstva u cilju prevencije.\nDržavni nivo borbe protiv ovog zla podrazumeva sistemsku državnu pomoć žrtvama trgovine ljudima u smislu rehabilitacije i pune integracije u društvo. Formiranje multidisciplinarnih timova u koje su, pored stručnih državnih službi uključeni i predstavnici civilnog društva, za cilj ima iskorenjivanje ovog problema u Srbiji, ali i regionalnu saradnju u cilju sprečavanja tranzitnih pojava. Stručni timovi imaju dvojaku ulogu, od kojih se prva odnosi na žrtve trgovine ljudima, a druga na represivne, odnosno kaznene mere za počinioce ovog krivičnog dela. Problem sa kojim će se Srbija sve češće susretati u budućnosti jeste ilegalna imigracija, odnosno tranzit prema državama članicama EU, pa se otkrivenim ilegalnim imigrantima moraju se pružiti neophodni uslovi za život dostojan čoveka u periodu dok se ne reši njihov status.\n29. RAVNOPRAVNOST I POBOLJŠAVNJE POLOŽAJA ŽENA\nRavnopravnost muškaraca i žena u političkom i društvenom životu i nediskriminacija po osnovu pola ili roda jedna je od temeljnih načela ljudskih prava, pa time i zelene politike. Ravnomerna ili proporcionalna zastupljenost polova na mestima donošenja političkih odluka, u medijima, školstvu, kulturi, privredi, državnoj upravi,… stav je Stranke u kome nema kompromisa.\nKomunikacija i korespodencija među polovima mora biti oslobođena bilo kakvih seksističkih, stereotipnih, uvredljivih, diskriminatornih i omalovažavajućih stavova. Ravnopravnost polova obuhvata i suzbijanje bilo kakvih oblika porodičnog, bilo fizičkog, bilo duševnog nasilja i takve pojave ne smeju biti tolerisane, niti blago sankcionisane. Shodno tome, zelena politika zalaže se za odgovarajuće adekvatne reakcije države i društva u slučajevima kršenja osnovnih ljudskih prava i nasilničkih krivičnih i prekršajnih dela, sa posebnom oštrinom u odnosu na porodično nasilje, seksualno i drugo nasilje nad ženama i nasilje nad decom.\n30. PRAVO NA KONTROLU RAĐANJA\nPravo na kontrolu rađanja jedno je od važnih tačaka u programu Stranke, jer se na taj način promoviše sloboda izbora, kako muškarca, tako i žene da odlučuje o rađanju.\nSvaka žene ima pravo i slobodu po pitanju seksualnog i reproduktivnog obrazovanja, sopstvenog seksualnog i reproduktivnog života, kao i kontrolu nad sopstvenim telom. Tu spadaju i prava odlučivanja o rađanju, zaštite od seksualnog uznemiravanja, korišćenja kontraceptivnih sredstava, ali i pravo na dostupnost abortusa. Sprovođenjem intenzivnijeg zdravstvenog i seksualnog obrazovanja od strane javnih ustanove, može sprečiti da pravo na abortus bude pogrešno shvaćeno kao kontraceptivna mera. Seksistički napadi eksponenata prevaziđenog sistema vrednosti, po kome je žena “biće nižeg reda” i bez prava na odlučivanje o sopstvenom životu, reproduktivnosti i zdravlju najveća su pretnja integritetu i slobodi žena, a time i ostvarivanju njihovog reproduktivnog prava.\nEvropa i regionalna saradnja\n31. REFORMACIJA EVROPE I JAČANJE ZELENE POLITIKE U REGIONU\nStranka je nedvosmisleno evropski orijentisana sa ciljem postajanja sastavnog dela Evropske porodice naroda i država, koja je zajednica građana, a ne samo zajednica tržišta.\nPut do zajednice slobodnih i srećnih građana vodi preko osnovnih postulata zelene politike, kao što je širenje i jačanje neposredne demokratije, promovisanje socijalne pravde, povećanje transparentnosti odlučivanja, podizanje svesti i brige o zdravlju građana i zaštiti životne sredine, i slično. Evropska zajednica naroda i država ne sme postati predmet, ili instrument globalizacije, nego sušta suprotnost tome, kroz razvoj individualnih inovacija, razvoj i primenu novih čistih tehnologija i dostizanje održive zelene ekonomije. Jaka Zelena politika u Srbiji i regionu treba da postane jedan je od zamajaca i pomoć Evropi da postane mnogo bolje mesto za život svojih građana.\n32. POMIRENJE I SARADNJA\nRadi lakše i kvalitetnije integracije u Evropsku uniju, trajnog pomirenja, uspostavljanja regionalne saradnje i razvoja demokratskog društva Stranka se zalaže za jačanje građanske inicijative i javni dijalog u celom regionu, a suprotstavljanje korupciji, kršenju ljudskih prava i nedemokratskim praksama.\nPrava svih nacionalnih, etničkih, seksualnih i verskih grupa u regionu moraju biti u potpunosti zaštićena. Pitanja inkluzije posebnih nacionalnih, verskih, etničkih i bilo kojih drugih grupa u društvo moraju se hitno i neizostavno rešavati, kako bi isti mogli koristiti sopstvena pojedinačna ili kolektivna ljudska prava.


Aeroflot među najefikasnijim svetskim kompanijama - TU Magazin\nAeroflot među najefikasnijim svetskim kompanijama\nBy redakcija on\t Mar 20, 2017 PROMOCIJE, TURIZAM, VESTI\nAeroflot je proglašen za jednu od najefikasnijih avikompanija, sa najvećom stopom povraćaja na kapital.\nAeroflot se nalazi među aviokompanijama koje su zaradile trošak svog kapitala u desetogodišnjem periodu. Ruski nacionalni prevoznik je po stopi povraćaja na uloženi kapital (ROIC) prvi među globalnim aviokompanijama (što isključuje regionalne i niskobudžetne avio prevoznike).\nKonsultantska kuća McKinsey & Company je objavila istraživanje po kome je u periodu od 2005. do 2015. godine Aeroflot imao prosečan ROIC od 11,9%, više od bilo koje druge globalne aviokompanije. Ova kompanija je dobila mnogobrojne nagrade za kvalitet usluge i pohvale kako od putnika tako i od drugih učesnika na avio tržištu. Jedan od bitnih faktora uspeha je odlična povezanost na tranzitnim rutama izmedju istoka i zapada. Tako je Moskva nedavno priznata za najbolji centar u kome se povezuje saobraćaj izmedju Evrope i Kine.\nOve godine je konsultantska kuća za procenu vrednosti kompanija koje nose brendove, Brand Finance, proglasila Aeroflot za najjači globalni brend među avio prevoznicima. Aeroflot je takodje među najnaprednijim aviokompanijama u pogledu stepena digitalizacije, što donosi visok nivo efikasnosti u poslovanju.


Zoran Tegeltija i Milorad Dodik na pres-konferenciji\nPolitički predstavnici Republike Srpske (RS) koji obavljaju dužnosti u državnim institucijama Bosne i Hercegovine neće učestvovati u donošenju bilo kakvih odluka unutar oba doma Parlamentarne skupštine BiH, Vijeća ministara i Predsjedništva BiH.\nPonovio je to 20. februara član Predsjedništva BiH i predsjednik Saveza nezavisnih socijaldemokrata (SNSD) Milorad Dodik nakon sastanka u Istočnom Sarajevu predstavnika RS-a koji obavljanju dužnosti u državnim institucijama.\n"Zajednički prijedlog srpske i hrvatske strane o izmjenama Zakona o Ustavnom sudu BiH bit će danas ili sutra (20. ili 21. februar) upućen u parlament na razmatranje. Prijedlog može biti koristan i za Bošnjake", tvrdi Milorad Dodik.\nDodik navodi kako je predloženo da se tri sadašnja stranca (sudije) uklone iz Ustavnog suda i da se tri nova suca biraju iz predstavnika tri konstitutivna naroda te da ih potvrđuje Dom naroda Parlamentarne skupštine BiH, a ostali sudije bit će birani kako je to i do sada bilo - četiri iz Federacije BiH i dva iz RS-a.\n"Ne treba sumnjati u političku odlučnost predstavnika Republike Srpske da će poštovati odluke Narodne skupštine RS-a, a ako se ništa ne dogodi za 60 dana ponovo ćemo biti u entitetskoj skupštini, ali spremni smo razgovarati o bilo kojem pitanju", kaže Dodik.\nStranke iz RS i HDZ podnose zakon kojim traže odlazak stranih sudija\nNovinarima se obratio i predsjedavajući Vijeća ministara BiH Zoran Tegeltija koji je kazao da nakon sastanka ostaje jasna odluka da će biti nastavljen rad u institucijama BiH, ali se neće odlučivati o bilo kojim pitanjima.\n"Službenici institucija su tražili sastanak jer je nekima bilo nejasno kako da se ponašaju. Mi smo procijenili da je ovakav sastanak najbolji način. Poslije ovog razgovora s našim ljudima, koji su imali zanimljivih prijedloga, mislim da ćemo koordinacijom između predstavnika Srba i institucija BiH biti u boljoj poziciji", smatra Tegeltija.\nDodik je za medije iz RS-a odmah nakon susreta s Nelsonom kazao da je taj sastanak doživio kao prijetnju, ali da administracija SAD-a neće moći zaustaviti odbranu interesa bh. entiteta RS, a dodao je još da se ne boji prijetnji američkog ambasadora.


Kralj Bahreina: Osujećena zavera\n21 mart, 2011\nSnage Saveta za saradnju u Zalivskoj oblasti evakuišu anti vladine demonstrante sa Bisernog trga u Manami, glavnom gradu Bahreina\nKralj Bahreina, Hamad bin Isa Al Kalifa, izjavio je da je 'strana zavera' protiv njegovog kraljevstva osujećena.\nBahreinska državna agencija je danas prenela izjavu kralja Hamada da su strani elementi 20 do 30 godina pripremali navodnu zaveru. On je zaverenike optužio da su se nadali da će se nemiri proširiti širom regije.\nKralj Bahreina zavhalio se Saudijskoj Arabiji za pomoć kada su politički nemiri zahvatili njegovo kraljevstvo.\nI mada kralj Hamad nije naveo nikakve specifične zaverenike, do njegove izjave je došlo dan pošto je Iran u znak odmazde naredio jednom bahreinskom diplomati da napusti zemlju, posle prošlonedeljnog proterivanja jednog iranskog funkcionera iz Bahreina. Iran je nazvao napad Bahreina na šiitske demonstrante nelogičnim i neshvatljivim.\nU Bahreinu je mesec dana trajao protest šiitskih muslimana koji su od manjinske sunitske vlade zahtevali reforme. Prošle nedelje Saudijska Arabija je poslala bezbednosne snage da pomognu Bahreinu da uguši anti-vladine demonstracije.


Visoki Dečani svrstani na listu najugroženijih lokaliteta u Evropi – Visegradlive.com\nHome / PRAVOSLAVLjE / Visoki Dečani svrstani na listu najugroženijih lokaliteta u Evropi\n8. Aprila 2021.\tPRAVOSLAVLjE 26 Views\nManastir Srpske pravoslavne crkve na Kosovu i Metohiji Visoki Dečani svrstan je na listu sedam najugroženijih lokaliteta u Evropi za 2021. godinu, objavila je danas panevropska federacija za očuvanje kulturnog nasleđa Evropa Nostra.\nLista sedam najugroženijih lokaliteta objavljena je putem video konferencije, a kako je izjavio izvršni potpredsednik Evropa Nostre Gaj Klaus cilj liste je da upozori na ozbiljne pretnje sa kojima se suočavaju te lokacije.\nOsim Visokih Dečana, na listi su se našle i austrijska Ahenze železnica stara 133 godine, istorijsko groblje Mirogoj u Hrvatskoj, pet grčkih ostrva na jugu Egejskog mora, renesansni vrt Đusti u Veroni, zgrada centralne pošte u Skoplju i crkva u steni San Huan u Kantabriji u Španiji, preneo je Tanjug.\n„Od izvanrednog srednjevekovnog manastira do izuzetnog renesansnog vrta, od industrijskih i modernih građevina do kultnih pejzaža, ova mesta su važno svedočenje naše zajedničke prošlosti, sećanja i identiteta”, rekao je on.\nEvropska komesarka za inovacije, istraživanje, kulturu, obrazovanje i mlade Marija Gabrijel izjavila je povodom objavljivanja liste da je kulturno nasleđe Evrope „naša prošlost, sadašnjost i budućnost”.\n„Ono zaslužuje našu najveću pažnju i zaštitu. Kroz sedam najugroženijih programa stavljamo u centar pažnje evropsko nasleđe, podižući svest i otvarajući put za održivu budućnost odabranih lokacija”, rekla je ona.\nIguman manastira Visoki Dečani Sava Janjić izjavio je danas da se nada da će to što se manastir našao na listi sedam najugroženijih lokaliteta doprineti zaštiti srpskog nasleđa na KiM.\n„Duboko sam uveren da će to značajno doprineti zaštiti našeg osetljivog nasleđa na Kosovu i podići svest da je kulturno nasleđe namenjeno tome da nas više poveže nego razdvoji”, napisao je Janjić na Tviteru.\nKako je naveo, evropsko kulturno nasleđe je mozaik različitih kulturnih nasleđa sa njihovim različitim identitetima i istorijom.\n„To zajedno čini mozaik našeg zajedničkog blaga i čini ga toliko vrednim i važnim za sve nas, bez obzira na našu lokalnu tradiciju. To znači Evropa”, napisao je on.


Zlatko Kranjčar - Blic Sport\nU zagrebačkom Dinamu optimisti: Grupa u Ligi šampiona daje nadu za proleće u Evropi\nTrener fudbalera Dinama iz Zagreba Zlatko Kranjčar rekao je da veruje da njegova ekipa može ravnopravno da igra sa Juventusom, Seviljom i Olimpikom iz Liona u Ligi šampiona i da se bori za proleće u Evropi.\nSavićević smenio Kranjčara zbog problema sa alkoholom\nPredsednik fudbalskog saveza Crne Gore (FSCG) Dejan Savićević rekao je da je bivši selektor reprezentacije Zlatko Kranjčar dobio otkaz zbog "problema sa alkoholom".\nKranjčar: Robi da ostane u Zvezdi i ako ne prestigne Partizan\nZlatko Kranjčar, selektor reprezentacije Crne Gore, sa neskrivenim zadovoljstvom priča o Robertu Prosinečkom i njegovom postavljanju na mesto trenera Crvene zvezde. Legendarni as Dinama iz Zagreba i uspešni stručnjak ne štedi pohvale na račun Žutog.\nRado bih igrao sa Srbijom, ali Savićević odlučuje\nRado bih prihvatio utakmicu Crne Gore sa Srbijom, jer znam da se do sada nisu sastajale. Selektor uvek može da profitira od odmeravanja snaga sa jačim svetskim selekcijama kakva je vaša. Naravno, o kalendaru odlučuju predsednik Saveza Savićević i Izvršni odbor, a moje je da ga realizujem - kaže za „Blic“ Zlatko - Cico Kranjčar, novi selektor Crne Gore.\nKranjčar selektor reprezentacije Crne Gore\nHrvatski fudbalski stručnjak Zlatko Kranjčar imenovan je danas za selektora reprezentacije Crne Gore, a na toj dužnosti on će zameniti Zorana Filipovića, koji je najbolje crnogorske fudbalere vodio od februara 2007. godine.


Romima bolje, ali nedovoljno dobro - Istinomer\n“Inkluzija romske manjine je dugoročni zadatak, kojim će sistematski, u narednih deset ili dvadeset godina, morati da se bave sve buduće vlade. Sami naši sugrađani Romi kažu da je njihov položaj u Srbiji, bez obzira na socijalne, zdravstvene i sve ostale okolonosti, daleko bolji nego u drugim državama.“\nhttps://www.istinomer.rs/izjava/romima-bolje-ali-nedovoljno-dobro/ 2010-01-28 3 5 0 Poluistina Istinomer\nSvetozar Čiplić Svetozar Čiplić\nČiplić je u više navrata ponavljao da se pred Srbijom nalazi dosta posla kada je reč o uključivanju romske zajednice u društvo. Ono što je ministar zaboravio jeste da samo dva meseca pre toga Romi nisu bili zadovoljni položajem jer je „podrška društva spora i da se sprovodi više rečima, nego na delu.“\n„Ovih dana, uoči Svetskog dana Roma, doživljavamo nemile scene. Dešavanja kod mosta Gazela i Univerzitetskog naselja pokazuju da Romi još nisu ravnopravni građani Srbije. Država bi morala više da povede računa o svojim građanima Romima i da im pomogne da nađu pravo mesto u društvu jer oni nemaju drugu državu osim Srbije. Preko Nacionalnog saveta Roma ove školske godine 182 studenta upisala su fakultet, a 121 učenik srednju školu, što je „dokaz“ poboljšanja položaja romske zajednice.“\nIvan Vasić, portparol Nacionalnog saveta Roma\nBeta, 8. april 2009. godine\nIpak, ministar Čiplić je i kasnije nastavio da podseća da Srbija mora da uradi mnogo više na integraciji Roma i da je to dugoročan posao.\n„Pred Srbijom je još dosta posla na iskorenjivanju predrasuda prema Romima i njihovom ravnopravnom uključivanju u sve društvene sfere. Koliko su Romi kao naši sugrađani vekovima zapostavljani, toliko je trajala i njihova segregacija. Međutim, ne možemo očekivati da ćemo sa kratko vreme sebi ‘sprati obraz’ pa kazati: ‘eto, učinili smo dosta na unapređenju položaja Roma i sad je sve u redu’. Ne, ta akcija mora da bude kontinuirana i zahteva strpljenje.“\nDojče vele, 10. decembar 2009. godine\nZbog toga Istinomer izjavu ministra Čiplića o boljem položaju Roma u Srbiji ocenjuje kao poluistinitu.\ninkluzija Romi obrazovanje diskriminacija manjine


Čaves boluje od raka | Glas javnosti\nsubota 2. jul 2011.\nPočetna > Svet > Čaves boluje od raka\nČaves boluje od raka\nKARAKAS - Predsednik Venecuele Ugo Čaves rekao je da boluje od raka i da mu je na Kubi odstranjen tumor, kao i da se oporavlja.\nČaves je u preksinoćnjem govoru emitovanom na televiziji rekao da je operacijom odstranjeno tkivo u kojem je bilo "malignih ćelija".\nPredsednik Venecuele je dodao da je operacija izvedena posle prve, urađene 11. juna, kojom je uklonjen apsces u karlici.\nOn je dodao da su zatim lekari počeli da sumnjaju na druge probleme, dok mu je vest o tumoru saopštio Fidel Kastro (Castro).\nNiz analiza je "potvrdio prisustvo tumora sa kanceroznim ćelijama, tako da je za njegovo potpuno uklanjanje bila neophodna druga operacija", rekao je Čaves. Predsednik Venecuele nije precizirao kada je izvedena druga operacija.\nOn je rekao da njegovo zdravstveno stanje "zadovoljavajuće napreduje", da prima komplementarnu terapiju za uklanjanje malignih ćelija i da "nastavlja put potpunog oporavka".\nČaves, prema oceni agencije Asošiejted pres, vidljivo mršaviji i bleđi, nije precizirao koja vrsta raka je otkrivena, niti je saopštio više informacija o terapiji koju prima. Predsednik Venecuele je ocenio da je pogrešio što nije vodio više računa o svom zdravlju i odlazio na lekarske kontrole.\nOn takođe nije naveo koliko još planira da se oporavlja na Kubi, a takođe nema podataka ni kada, ni gde je snimljen njegov govor. Čavesov govor je emitovan posle sve češćih nagađanja o njegovom zdravstvenom stanju među građanima Venecuele, koje nije umirilo ni objavljivanje slika i snimaka Čavesa i Kastra.\nVlada Venecuele u sredu je otkazala dvodnevni samit lidera zemalja Latinske Amerike, čiji je domaćin trebalo da bude Čaves, navodeći kao razlog otkazivanja njegovo loše zdravlje. Samit je trebalo da bude održan sledeće sedmice povodom obeležavanja 200. godišnjice proglašenja nezavisnosti Venecuele od Španije.\nSobarica lagala da ju je Stros-Kan silovao?\nIndija: Ko se steriliše dobija auto ili TV\nBerluskoni može "ono" pet puta na dan!\nDevojka ranjena u pucnjavi u stanu Alena Delona\nUhapšen šef mafijaškog klana Korleone


Afirmativne mere u obrazovanju u Srbiji - Mingl\nAfirmativne mere u obrazovanju u Srbiji\nŠta su afirmativne mere?\nAfirmativne mere ili kako se još nazivaju, sistem kvota ili merama pozitivne diskriminacije, predstavljaju mehanizam podrške koji države koriste za izjednačavanje mogućnosti. Najčešće se primenjuju na pripadnike osetljivih društvenih grupa kao što su Romi i osobe sa hendikepom. Cilj afirmativnih mera je da se smanje postojeće nejednakosti u društvu. Iako afirmativne mere postoje u mnogim oblastima zapošljavanja i zdravstvene zaštite, u ovom tekstu će se detaljnije prikazati afirmativne mere u visokom obrazovanju u Srbiji.\nKako funkcioniše sistem afirmativnih mera?\nOd 2018. godine afirmativne mere su sa nivoa preporuka visokoškolskim institucijama, uvrštene u relevantne zakone i podzakonske akte obrazovnog sistema Srbije. Samim tim, visokoškolske ustanove čiji je osnivač država, moraju da primenjuju kreirane mere. Svake godine prilikom raspisivanja Konkursa za upis studenata u prvu godinu akademskih ili strukovnih studija, 1% od ukupnog broja raspoloživih mesta na fakultete i visoke škole u Srbiji se rezerviše za afirmativne mere. Pravo na upis po afirmativnom merama imaju učenici koji su završili srednjoškolsko obrazovanje i koji pripadaju nekoj od sledećih kategorija:\nosobe sa hendikepom/invaliditetom,\npripadnici romske nacionalne manjine i\ndržavljani republike Srbije koji su srednju školu završili u inostranstvu.\nU navedenoj raspodeli kvota koja se raspoređuje u odnosu na ukupan broj studenata koji se upisuju, na primer, Građevinski fakultet u Beogradu dobije tri mesta za svaku kategoriju, Pravni fakultet u Kragujevcu dva afirmativna mesta po kategoriji, Visoka zdravstvena škola strukovnih studija u Beogradu 3 mesta po kategoriji itd.\nKako do afirmativne mere?\nUčenici koji žele da polažu prijemni ispite po afirmativnim merama moraju da dostave željenim fakultetima dokumentaciju koja je u skladu sa Programom afirmativne mere upisa za konkretnu kategoriju. Na primer, u slučaju da je kandidat Rom, potrebno je da pored regularne dokumentacije, dostavi i Izjavu da je pripadnik romske nacionalne manjine i preporuku Nacionalnog saveta, dok je u slučaju kada je kandidat osoba sa hendikepom najčešće potrebna propratna medicinska dokumentacija ili preporuka Udruženja studenata sa hendikepom. Detaljne instrukcije o sprovođenju ovih mera svake godine objavljuje Ministarstvo prosvete, nauke i tehnološkog razvoja u Stručnom uputstvu za sprovođenje upisa u prvu godinu studija i one će biti blagovremeno postavljene na sajt BOŠ karijera.\nVažno je napomenuti da kandidati koji polažu prijemni za upis na fakultete i visoke škole, polažu apsolutno isti prijemni kao i svi ostali kandidati. Dobijaju ista pitanja, iste zadatke. Razlika je u tome što se rangiraju se na posebnoj afirmativnoj listi koja može da sadrži najviše mesta koliko je odobreno afirmativnom merom za tu kategoriju. Kandidati koji se na ovaj način ne upišu, biće rangirani sa ostalim kandidatima na opštoj rang listi. Dodatno, afirmativna podrška uključuje i prilagođavanje polaganja prijemnog ispita u vidu prilagođavanja prostora i obezbeđivanja pristupačnosti na mestu gde se polaže prijemni, prilagođavanje testova i drugog pisanog materijala, obezbeđivanje personalne asistencije, korišćenja asistivnih tehnologija i slično.\nStudenti (osobe sa invaliditetom ili pripadnici romske nacionalne manjine) koji se upišu po programima afirmativne mere stiču uslov za finansiranje iz budžeta ukoliko ostvare najmanje 36 ESPB, dok je trenutna kvota za studiranje na teret budžeta za studente iz opšte populacije 48 ESPB.\nAfirmativne mere nisu beneficije, već mere koje izjednačavaju mogućnosti (dok je neko vredno spremao prijemni i fokusirao se na školski uspeh, drugi su nažalost, bili na operacijama ili prolazili kroz duži proces zdravstvenog oporavka, ili bili prinuđeni da rade različite poslove zbog lošije ekonomske situacije u porodici).\nUkoliko se upišeš po nekom programu afirmativne mere, imaćeš apsolutno isti indeks kao i svi studenti i on se ni po čemu (osim budućim ocenama) neće razlikovati.


srbijasport.net - Vesti - Superliga Srbije - TSC: Verujemo u novu pobedu!\nUtorak, 07.04.2020 06:04\n05.03.2020 Bojana Kusovac\nFudbaleri TSC iz Bačke Topole u nedelju, 07. marta od 16h, u 25. kolu Superlige gostuju ekipi Rada u Beogradu, sa ambicijom da ostvare i tu pobedu u nizu. Na današnjoj konferenciji za medije, asistent trenera FK TSC Mirko Jovanović je naglasio da ekipu iz Bačke Topole očekuje još jedan izazov i da duel sa Radom neće biti nimalo lak.\n„Ekipa Rada se bori za opstanak, a takve utakmice su po pravilu jako teške. Naš cilj je, ipak, uvek isti - mi idemo na pobedu. Pripremamo se za ovaj meč pred beogradskom publikom kao pred svaku drugu utakmicu, a ovoga puta možemo da kažemo da nemamo povređenih igrača u ekipi, da smo potpuno kompletni“, istakao je Jovanović i dodao da su to razlozi zbog kojih veruje da će TSC odigrati na dosadašnjem nivou i da će upisati dobar rezultat.\nOdbrambeni igrač Nebojša Skopljak je rekao da je atmosfera u ekipi standardno dobra pred još jedno izuzetno teško gostovanje.\n„Siguran samda ekipa Rada želi da ostane u Superligi, ali što se nas tiče trudićemo se da se iz Beograda vratimo sa pozitivnim rezultatom i sa nova tri boda“, rekao je on.\nOdbrambeni igrač Srđan Grabež naglasio je da ekipa trenira u punom sastavu i sprema se za beogradski meč, veoma motivisano za još jednu pobedu.\nKako TSC zauzima 4. mesto u Superligi, odnosno poziciju koja vodi u evropsko takmičenje, svi igrači i stručni štab dodatno su motivisani željom da tu poziciju zadrže.\nU prošlom, 24. kolu, ekipa TSC je na domaćem terenu pobedio ekipu Napretka rezultatom2:1 i trenutno zauzima 4. mesto na tabeli Superlige Srbije sa 44. boda iz 12 pobeda i 8remija i 4 poraza. Protivnik TSC u ovom kolu, Rad, 15.je na tabeli sa15osvojenih bodova.\nU jesenjem delu prvenstva ekipa TSC je na svom terenu pobedila ekipu Rada rezultatom 2:0. Utakmica Rad - TSC, igraće se u nedelju, 07. marta, od 16h, na stadionu Rada u Beogradu.\nSuperliga Srbije Muškarci Linglong Superliga Srbije TSC Rad Srbija Severnobački okrug Bačka Topola


Bugarski: Budućnost Vojvodine jedino u EU | Autonomija\nBugarski: Budućnost Vojvodine jedino u EU\nPojedini predstavnici republičke vlasti prave paniku u javnosti\nPokrajinski sekretar za međuregionalnu saradnju Branislav Bugarski izjavio je danas u Briselu da Vojvodina svoju budućnost može da ima samo u Evropskoj uniji i dodao da aktuelne izjave republičkih funkcionera na temu Kosova i Poglavlja 35. ne smeju ići u pravcu nedostatka političke odgovornost i stvaranja nepotrebne drame.\nBugarski je na manifestaciji „Otvoreni dani 2015“ ocenio da pojedini predstavnici republičke vlasti prave paniku u javnosti, iako pre toga nisu ni predstavili u celosti dokument, niti amandman.\n„To je, po mom ličnom mišljenju, politička zloupotreba i namerno kreiranje atmosfere kako bi se što lakše raspisali potpuno nepotrebni sledeći republički izbori“, kazao je Bugarski za Radio Novi Sad.\nOn je ocenio da je to deo političkog okruženja, u kojem nema političke ni hrabrosti, ni odgovornosti.\n„Ako nemate političku odgovornost i hrabrost, onda nemojte da se kandidujete za političke funkcije, to je prva stvar. Drugo, ja ne bih voleo da ovakve političke izjave i drame posluže sutra kao izgovor zbog čega se sa Srbijom ne bi nastavilo ka evropskom putu“, istakao je pokrajinski sekretar.


Pet miliona dolara podrške razvoju malih biznisa u okviru programa StarTech - Ozonpress :: internet portal\nTag: biznis, Mali, razvoj, StarTech\nU saradnji s Vladom Srbije i uz podršku kompanije Philip Morris, NALED je danas objavio javni poziv za dodelu prvih milion dolara bespovratnih sredstava malim biznisima i svima koji žele da digitalizuju svoje poslovanje i ulažu u razvoj inovativnih proizvoda i uslugakako bi otvorili nova radna mesta i osvojili nova tržišta.\nPrvi godišnji konkurs je organizovan u okviru trogodišnjeg projekta StarTech, vrednog pet miliona dolara koji je pokrenut s ciljem unapređenja konkurentnosti domaće privrede i čitavog inovacionog eko sistema.\nKroz prvi stub projekta, u naredne tri godine putem grantova biće dodeljeno više od 3,5 miliona dolara i tim sredstvima podržano oko 100 domaćih startap timova, preduzetnika, mikro, malih i srednjih preduzeća.Uz to će biti obezbeđeno i nekoliko hiljada sati ekspertske podrške.\n– Pažljivo prateći viziju Vlade Srbije u pogledu transformacije srpske ekonomije, prepoznali smo da svojim primerom možemo pružiti inspiraciju, a kroz ovakav projekat i finansijsku podršku firmama. Istovremeno, želimo da pomognemo i državi da izgradi ekosistem koji će biti privlačan za poslovanje inovativnih kompanija. Srbija u kojoj će postojati veliki broj preduzetnika, malih i srednjih firmi koje su usvojile digitalno poslovanje, fokusiraju se na inovativnost, generišu proizvode ili usluge visoke dodate vrednosti i lakše nastupaju na stranim tržištima, biće zemlja sa još jačom i otpornijom ekonomijom– istakao je Ivan Miletić, direktor korporativnih poslova za region jugoistočne Evrope u kompaniji Philip Morris.\n– Naša zemlja je prošle godine popravila plasman na Globalnom indeksu inovacija (GII) za četiri mesta i sada je pozicionirana kao 53. među 129 zemalja. Iako se u oblasti inovacija bolje kotira u odnosu na većinu ekonomija sa sličnim BDP-om, u evropskim okvirima je među pet najslabije plasiranih.Kroz StarTech predložićemo rešenja za podsticanje digitalne ekonomije u Srbiji, kao i unapređenje pozicije naše zemlje na GII– rekao je Dušan Vasiljević, direktor odeljenja za preduzetništvo i investicije u NALED-u.\nRok za prijave je 4. jun, a detaljne informacije o programu, svim uslovima i neophodnoj dokumentaciji za učešće, zainteresovani aplikanti mogu da nađu na internet sajtu www.startech.org.rs, kao i putem kontakt.\nSNS olos 30/03/2021 u 13:53 Odgovorite\nOvo ce dobiti clanovi snsa, sve se radi da se srednji i mali preduzetnik unisti nikad veci nameti nisu bili !\nJos jedna prevara 30/03/2021 u 14:02 Odgovorite\nJos jedna prevara napredne vlasti\nPitam se... 30/03/2021 u 15:17 Odgovorite\nJel’ nam to pomažu predobri i obožavani braća Si i Putin?\nsve ce to kod copa na vodenicu 30/03/2021 u 16:13 Odgovorite\nOvo je jos jedna sema za naprednjacku kradju, nista novo.\nSotir Milivojevic 30/03/2021 u 20:00 Odgovorite\nMalo pranja partijskih para kroz njihove firme nije na odmet.


OTVOREN FILMSKI KONKURS ZA GREEN FEST 2016 - IT magazin\nCentar za unapređenje životne sredine je otvorio konkurs za takmičarske filmove koji će biti prikazani na 7. Međunarodnom festivalu zelene kulture „Green Fest“ koji će biti održan od 15. do 18. novembra 2016. u beogradskom Domu omladine, pod sloganom „Jedan dan na Zemlji”.\nNa konkurs, koji je međunarodnog karaktera, mogu se prijaviti filmovi o životnoj sredini, ekologiji, prirodi, kao i inovacijama i tehnologijama koje doprinose smanjenu čovekovog uticaja na Planetu. U razmatranje će biti uzeti filmovi proizvedeni nakon 1. januara 2014. godine, i čije trajanje ne prelazi 60 minuta. Potrebna dokumentacija za prijavu se može pronaći na zvaničnoj stranici festivala – www.greenfest.rs.\nMeđunarodni festival zelene kulture „GREEN FEST“ je najveća "zelena" manifestacija u regionu jugoistočne Evrope koja se održava svake godine. Tokom prethodnih šest godina, na konkurse za takmičarske filmove je stiglo više od 1500 filmova sa svih kontinenata, održano preko 120 radionica za učenike osnovnih i srednjih škola i studente, predstavljeno preko 100 izlagača i umetnika, sa ukupnom posetom od oko50 000 građana.